**അധ്യായം** **07**

സ്വാതന്ത്ര്യാനന്തര ഇന്ത്യ

വിധിയുടെ ചക്രങ്ങൾ ഒരുനാൾ ഇന്ത്യ ഉപേക്ഷിക്കുവാൻ ബ്രിട്ടീഷുകാരെ നിർബന്ധിതരാക്കും. പക്ഷേ ഏതുരൂപത്തിലുള്ള ഇന്ത്യയെയാവും അവർ ഇവിടെ ഉപേക്ഷിച്ചു പോകുക. നൂറ്റാണ്ടുകളായുള്ള അവരുടെ ഭരണത്തിന്റെ അരുവി അവസാനം വറ്റിവരണ്ട് പോകുമ്പോൾ അവർ വിട്ടുപോകുന്നത് ചെളിയുടെയും അഴുക്കിന്റെയും കൂമ്പാരമായിരിക്കും.

രവീന്ദ്രനാഥ ടാഗോർ 1941ൽ നടത്തിയ നിരീക്ഷണമാണ് മുകളിൽ നൽകിയിരിക്കുന്നത്. ഇതിലൂടെ അദ്ദേഹം എന്തെല്ലാം കാര്യങ്ങളാണ് സൂചിപ്പിക്കുന്നത്. ഇന്ത്യയുടെ ഭരണം ബ്രിട്ടീഷുകാർക്ക് ഉപേക്ഷിക്കേണ്ടി വരും.

ദുരിതപൂർണമായ ഇന്ത്യയെയായിരിക്കും ബ്രിട്ടീഷുകാർ ഉപേക്ഷിച്ചു പോകുന്നത്.

സ്വാതന്ത്ര്യാനന്തര ഇന്ത്യ നേരിടേണ്ടിവന്ന ഏറ്റവും പ്രധാന വെല്ലുവിളി വിഭജനവും അതേതുടർന്നുണ്ടായ അഭയാർഥിപ്രവാഹവുമായിരുന്നു.

അക്കാലത്ത് ഇന്ത്യയിൽനിന്ന് പാകിസ്ഥാനിലേക്കും പാകിസ്ഥാനിൽ നിന്ന് ഇന്ത്യയിലേക്കും അഭയാർഥി പ്രവാഹങ്ങളുണ്ടായി.

ഇതോടൊപ്പം രാജ്യത്ത് പലയിടങ്ങളിലായി വർഗീയ ലഹളകൾ നടന്നു. കൽക്കട്ട, ബിഹാർ, നവഖാലി, ദില്ലി, പഞ്ചാബ്, കാശ്മീർ എന്നിവിടങ്ങളിലെ കലാപങ്ങൾ രക്തരൂഷിതമായിരുന്നു. ആയിരക്കണക്കിന് ആളുകൾ കൊല്ലപ്പെടുകയും സ്ത്രീകൾ ആക്രമിക്കപ്പെടുകയും ചെയ്തു. ഇതിന്റെ ഫലമായി സർവതും നഷ്ടപ്പെട്ട് പലായനം ചെയ്ത വ്യത്യസ്ത വിഭാഗക്കാർ അഭയാർഥികളായി മാറി. കാൽനടയായും കാളവണ്ടിയിലും തീവണ്ടിയിലുമായി പത്ത് ദശലക്ഷംപേർ അഭയാർഥികളായി സഞ്ചരിച്ചു. സ്വാതന്ത്ര്യാനന്തര ഗവൺമെന്റിന്റെ ഫലപ്രദമായ ഇടപെടലും പുനരധിവാസ നടപടികളുംവഴി അഭയാർഥി പ്രശ്നം പരിഹരിക്കാൻ കഴിഞ്ഞു.

ഗാന്ധിജിയുടെ രക്തസാക്ഷിത്വം

“നമ്മുടെ ജീവിതത്തിൽ നിന്ന് പ്രകാശം മറഞ്ഞുപോയിരിക്കുന്നു. എവിടെയും ഇരുട്ടാണ്”. ഗാന്ധിജിയുടെ മരണത്തെക്കുറിച്ച് നെഹ്റു പറഞ്ഞ വാക്കുകളാണിത്. ഇന്ത്യയെ ബ്രിട്ടിഷ് ഭരണത്തിൽ നിന്ന് മോചിപ്പിക്കാനുള്ള അഹിംസാത്മക സമരത്തിന് നേതൃത്വം നൽകിയ ഗാന്ധിജി 1948 ജനുവരി 30 ന് ഡൽഹിയിലെ പ്രാർഥനായോഗ സ്ഥലത്തുവെച്ച് നാഥുറാം വിനായക് ഗോഡ്സെയുടെ വെടിയേറ്റ് മരിച്ചു. ഇന്ത്യാ വിഭജശേഷം നടന്ന വർഗീയ ലഹളകളുടെ അനന്തരഫലമായിരുന്നു ഗാന്ധിജിയുടെ രക്തസാക്ഷിത്വം.

**നാട്ടുരാജ്യങ്ങളുടെ സംയോജനം**

സ്വാതന്ത്ര്യത്തിനു മുമ്പ് ഇന്ത്യയിൽ ബ്രിട്ടീഷുകാർ നേരിട്ടു ഭരണം നടത്തിയിരുന്ന പ്രദേശങ്ങൾക്കു പുറമെ ബ്രിട്ടീഷ് നിയന്ത്രണത്തിലുള്ള അറുനൂറോളം നാട്ടുരാജ്യങ്ങളും ഉണ്ടായിരുന്നു. നാട്ടുരാജ്യങ്ങൾക്ക് ഇന്ത്യയിലോ പാകിസ്ഥാനിലോ ചേരാനോ സ്വതന്ത്രമായി നിൽക്കാനോ ഉള്ള അധികാരം നൽകിയ ശേഷമാണ് ബ്രിട്ടൻ ഇന്ത്യ വിട്ടത്. അതിനാൽ സ്വാതന്ത്ര്യാനന്തര ഇന്ത്യ നേരിടേണ്ടിവന്ന മറ്റൊരു പ്രധാന പ്രശ്നമായിരുന്നു നാട്ടുരാജ്യങ്ങളുടെ ഇന്ത്യൻ യൂണിയനിലേക്കുള്ള സംയോജനം. ഇത് ശ്രമകരമായ ഒരു ദൗത്യമായിരുന്നു. കേന്ദ്ര മന്ത്രിസഭയിലെ സംസ്ഥാനങ്ങളുമായി ബന്ധപ്പെട്ട വകുപ്പിന്റെ ചുമതല സർദാർ വല്ലഭ്ഭായ് പട്ടേലിനായിരുന്നു. സ്റ്റേറ്റ്സ് ഡിപാർട്ട്മെന്റിന്റെ സെക്രട്ടറിയായി മലയാളിയായ വി.പി. മേനോനെ അദ്ദേഹം നിയമിച്ചു.

നാട്ടുരാജ്യങ്ങളെ ഇന്ത്യൻ യൂണിയനിൽ ലയിപ്പിക്കുന്നതിന് പട്ടേലും വി.പി മേനോനും ചേർന്ന് ഒരു ലയനക്കരാർ (Instrument of Accession) തയാറാക്കി. അതനുസരിച്ച് പ്രതിരോധം, വിദേശകാര്യം, വാർത്താവിനിമയം എന്നിവയുടെ നിയന്ത്രണം നാട്ടുരാജ്യങ്ങൾ കേന്ദ്രസർക്കാരിന് കൈമാറണം. ജനകീയ പ്രതിഷേധങ്ങളും ഇന്ത്യാ ഗവൺമെന്റിന്റെ പ്രായോഗിക സമീപനങ്ങളുംമൂലം ഭൂരിഭാഗം നാട്ടുരാജ്യങ്ങളും ലയനക്കരാറിൽ ഒപ്പുവച്ച് ഇന്ത്യൻ യൂണിയനിൽ ചേർന്നു. എന്നാൽ ഹൈദരാബാദ്, കാശ്മീർ, ജുനഗഡ് എന്നീ നാട്ടുരാജ്യങ്ങൾ ഇന്ത്യൻ യൂണിയനിൽ ചേരാൻ വിസമ്മതിച്ചു. പിന്നീട് അനുരഞ്ജനത്തിലൂടെയും സൈനിക നടപടിയിൽലൂടെയും രാജ്യങ്ങളെ ഇന്ത്യൻ യൂണിയനിൽ കൂട്ടിച്ചേർത്തു.

സ്വാതന്ത്ര്യപ്രാപ്തിക്കുശേഷവും ഫ്രാൻസ്, പോർട്ടുഗൽ എന്നീ യൂറോപ്യൻ രാജ്യങ്ങൾക്ക് ഇന്ത്യയിൽ അധീന പ്രദേശങ്ങൾ ഉണ്ടായിരുന്നു. ഇവിടങ്ങളിൽ ശക്തമായ ജനകീയപ്രക്ഷോഭങ്ങൾ ഉണ്ടായി. ഇതോടെ ഫ്രാൻസ് തങ്ങളുടെ അധീനപ്രദേശങ്ങൾ തിരിച്ചു നൽകി.

സൈനികനടപടിയിലൂടെ പോർട്ടുഗലിന്റെ അധീനതയിലുണ്ടായിരുന്ന പ്രദേശങ്ങളും ഇന്ത്യൻ യൂണിയനിൽ ലയിപ്പിച്ചു.

വി.പി. മേനോൻ

1894-ൽ പാലക്കാട് ജില്ലയിലെ ഒറ്റപ്പാലത്ത് ജനിച്ചു. സ്കൂൾ ജീവിതത്തിനു ശേഷം വിവിധ മേഖലകളിൽ ജോലി നോക്കി. പിന്നീട് ഡൽഹി സെക്രട്ടറിയേറ്റിൽ ഒരു ക്ലാർക്കായി ജോലി നേടി. ഇംഗ്ലീഷ് ഭാഷയിൽ പ്രാവിണ്യമുണ്ടായിരുന്നതിനാൽ അദ്ദേഹത്തെ ഗവൺമെന്റ് നിരവധി ചുമതലകൾ ഏൽപ്പിച്ചു. സർദാർ പട്ടേലിനും നെഹ്റുവിനുമൊപ്പം നാട്ടുരാജ്യങ്ങളുടെ സംയോജനത്തിൽ നിർണായക പങ്കു വഹി ച്ചു. 1952 ൽ ഒറീസയിൽ ഗവർണറായി ചുമതലയേറ്റു. "ദി ട്രാൻസ്ഫർ ഓഫ് പവർ ഇൻ ഇന്ത്യ', ഇന്റഗ്രേഷൻ ഓഫ് ഇന്ത്യൻ സ്റ്റേറ്റ്സ്' എന്നീ ഗ്രന്ഥങ്ങളുടെ കർത്താവാണ്.

ഭരണഘടനാരൂപീകരണവും ആദ്യ പൊതുതിരഞ്ഞെടുപ്പും

ഇന്ത്യയുടെ രാഷ്ട്രരൂപീകരണത്തിനുള്ള അടിത്തറയായത് ഇന്ത്യൻ ഭരണഘടനയാണ്. കാബിനറ്റ് മിഷന്റെ നിർദേശപ്രകാരം 1946 ൽ ഡോ. രാജേന്ദ്രപ്രസാദ് അധ്യക്ഷനായി ഭരണഘടനാനിർമാണസഭ രൂപീകരിച്ചു. ഭരണഘടന എഴുതി തയാറാക്കാനായി ബി.ആർ.അംബേദ്കർ ചെയർമാനായി ഒരു ഡ്രാഫ്റ്റിങ് കമ്മിറ്റിയെ നിയമിച്ചു. നിരവധി ചർച്ചകളിലൂടെയും സംവാദങ്ങളിലൂടെയും ഭരണഘടനയ്ക്ക് രൂപം നൽകി. ഇന്ത്യൻ സ്വാതന്ത്ര്യസമരകാലഘട്ടത്തിൽ ഉയർന്നു വന്ന ആശയാഭിലാഷങ്ങളുടെ പ്രതിഫലനമായിരുന്നു ഇന്ത്യയുടെ ഭരണഘടന. 1950 ജനുവരി 26 ന് സ്വതന്ത്ര ഇന്ത്യയുടെ ഭരണഘടന നിലവിൽ വരുകയും ഇന്ത്യയെ ഒരു റിപ്പബ്ലിക്കായി പ്രഖ്യാപിക്കുകയും ചെയ്തു.

സ്വാതന്ത്ര്യാനന്തര ഇന്ത്യ നേരിട്ട മറ്റൊരു പ്രശ്നം ജനാധിപത്യ വ്യവസ്ഥയുടെ രൂപീകരണമായിരുന്നു. ഭരണഘടനാനുസൃതമായി ഇന്ത്യയിലെ ആദ്യ പൊതുതിരഞ്ഞെടുപ്പ് നടന്നത് 1951-1952 കാലയളവിലായിരുന്നു. സ്വതന്ത്രവും നിഷ്പക്ഷവുമായി നടന്ന ആദ്യ തിരഞ്ഞെടുപ്പ് ഇന്ത്യൻ ജനാധിപത്യത്തിന്റെ വിജയമായിരുന്നു. ഇന്ത്യക്കൊപ്പം സ്വാതന്ത്ര്യം നേടിയ ഏഷ്യയിലെയും ആഫ്രിക്കയിലെയും ഒട്ടുമിക്ക രാജ്യങ്ങളും ജനാധിപത്യത്തിൽ നിന്ന് വ്യതിചലിക്കുമ്പോഴും ഇന്ത്യയുടെ ജനാധിപത്യവ്യവസ്ഥ ഇന്നും ശക്തമായി നിലകൊള്ളുന്നു.

**ഭാഷാടിസ്ഥാനത്തിൽ സംസ്ഥാനങ്ങളുടെ രൂപീകരണം**

നാട്ടുരാജ്യങ്ങളുടെ സംയോജനം നാം ചർച്ചചെയ്തല്ലോ. ഇവിടങ്ങളിലെ ജനങ്ങൾ അഭിമുഖീകരിച്ച ഒരു പ്രധാന പ്രശ്നം ഭാഷയുമായി ബന്ധപ്പെട്ടതായിരുന്നു. ഒരു നാട്ടുരാജ്യത്തു തന്നെ വ്യത്യസ്തഭാഷകൾ സംസാരിക്കുന്നവർ ഉണ്ടായിരുന്നു. അതിനാൽ ഭാഷാടിസ്ഥാനത്തിൽ സംസ്ഥാനങ്ങൾ രൂപീകരിക്കണമെന്ന ആവശ്യം ഇന്ത്യയുടെ വിവിധ ഭാഗങ്ങളിൽ ഉയർന്നുവന്നു. 1920ലെ നാഗ്പൂർ കോൺഗ്രസ് സമ്മേളനത്തിൽത്തന്നെ ഭാഷാടിസ്ഥാന ത്തിൽ സംസ്ഥാന കോൺഗ്രസ് കമ്മിറ്റികൾ രൂപീകരിക്കാൻ തീരുമാനി ച്ചിരുന്നു. സ്വാതന്ത്ര്യാനന്തരം ഭാഷാടിസ്ഥാനത്തിൽ സംസ്ഥാനങ്ങൾ രൂപീകരിക്കുക എന്ന ആവശ്യം ഉന്നയിച്ചുകൊണ്ട് ജനകീയപ്രക്ഷോഭങ്ങൾ ആരം ഭിച്ചു. തെലുങ്ക് സംസാരിക്കുന്ന വർക്കായി ആന്ധ്രസംസ്ഥാനം രൂപീകരിക്കുക എന്ന ആവശ്യവുമായി സ്വാതന്ത്ര്യസമരസേനാനിയായിരുന്ന പോട്ടി ശ്രീരാമലു നിരാഹാരസമരം തുടങ്ങി. അൻപത്തിയെട്ടു ദിവസത്തെ നിരാഹാര സമരത്തെത്തുടർന്ന് അദ്ദേഹം മരണമടഞ്ഞു. ഇതു പ്രക്ഷോഭം രൂക്ഷമാക്കി. തുടർന്ന് തെലുങ്ക് സംസാരിക്കുന്നവർക്കായി ആന്ധ്രപ്രദേശ് സംസ്ഥാനം 1953ൽ രൂപീ കരിച്ചു. ഭാഷാടിസ്ഥാനത്തിലുള്ള സംസ്ഥാനം വേണമെന്ന ആവശ്യം ഇതിനെത്തുടർന്ന് ശക്തമായി. ഭാഷയുടെ അടിസ്ഥാനത്തിൽ സംസ്ഥാനങ്ങളെ പുനസ്സംഘടിപ്പിക്കുന്നതിനായി സംസ്ഥാന പുനസ്സംഘടനാ കമ്മീഷൻ രൂപീകരിച്ചു. ഫസൽ അലിയായിരുന്നു ഈ കമ്മീ ഷന്റെ അധ്യക്ഷൻ. എച്ച്. എൻ. കുൻസു, മലയാളിയായ കെ.എം. പണിക്കർ എന്നിവരായിരുന്നു ഇതിലെ മറ്റ് അംഗങ്ങൾ.

ഈ കമ്മീഷന്റെ റിപ്പോർട്ടിന്റെ അടിസ്ഥാനത്തിൽ 1956 ൽ ഇന്ത്യൻ സംസ്ഥാന പുനസ്സംഘടനാനിയമം പാർലമെന്റ് പാസാക്കി. ഇതു പ്രകാരം പതിനാല് സംസ്ഥാനങ്ങളും ആറ് കേന്ദ്രഭരണ പ്രദേശങ്ങളും നിലവിൽ വന്നു.

പിന്നീട് പലഘട്ടങ്ങളിലായി പുതിയ സംസ്ഥാനങ്ങൾ നിലവിൽ വന്നു. ഇപ്പോൾ ഇന്ത്യയിൽ ഇരുപത്തിയൊൻപത് സംസ്ഥാനങ്ങളും ആറ് കേന്ദ്ര ഭരണപ്രദേശങ്ങളും ഒരു സ്റ്റേറ്റ് ക്യാപ്പിറ്റൽ ടെറിട്ടറിയുമുണ്ട്.

**സാമ്പത്തികമേഖലയിലെ മുന്നേറ്റങ്ങൾ**

സ്വതന്ത്ര ഇന്ത്യയുടെ സാമ്പത്തിക അടിത്തറ വളരെ പരിതാപകരമായിരു ന്നു. ലോകത്ത് അന്ന് നിലനിന്നിരുന്ന മുതലാളിത്ത സമ്പദ് വ്യവസ്ഥയുടേയും സോഷ്യലിസ്റ്റ് സമ്പദ് വ്യവസ്ഥയുടേയും സമന്വയമായ മിശ്ര സമ്പദ് വ്യവസ്ഥ (Mixed Economy) യാണ് ഇന്ത്യ സ്വീകരിച്ചത്. അത് പൊതുമേഖലയ്ക്കാണ് പ്രാധാന്യം നൽകിയത്.

സ്വാതന്ത്ര്യാനന്തരം ജവഹർലാൽ നെഹ്റുവിന്റെ നേതൃത്വത്തിലുള്ള ഗവൺമെന്റ് സാമ്പത്തികമുന്നേറ്റം ലക്ഷ്യമാക്കി നിരവധി പദ്ധതികൾ ആവിഷ്ക്കരിക്കുകയുണ്ടായി. ഈ പദ്ധതികളിൽ പലതും സ്വാതന്ത്ര്യസമരകാലത്ത് പല കോൺഗ്രസ് സമ്മേളനങ്ങളിലും ചർച്ചചെയ്തിരുന്നവയാണ്. കേന്ദ്രീകൃത സാമ്പത്തികാസൂത്രണമായിരുന്നു അവയിൽ പ്രധാനപ്പെട്ടത്. സോവിയറ്റ് യൂണിയനിൽ നിന്നാണ് ഇന്ത്യ സാമ്പത്തികാസൂത്രണം എന്ന ആശയം കൈക്കൊണ്ടത്.

1950 മാർച്ച് 15 ന് ആസൂത്രണ കമ്മീഷൻ നിലവിൽ വന്നു. പ്രധാനമന്ത്രി ജവഹർലാൽ നെഹ്റു ചെയർമാനും ഗുൽസാരിലാൽ നന്ദ വൈസ് ചെയർമാനുമായിരുന്നു. ടി.ടി കൃഷ്ണമാചാരി, സി.ഡി. ദേശ്മുഖ് എന്നിവർ അംഗങ്ങളുമായയിരുന്നു.

സ്വാതന്ത്ര്യത്തിനുശേഷം സാമ്പത്തിക ആസൂത്രണ പരിപാടികൾക്ക് ശക്തി വർധിച്ചു. 1950 ൽ ജവഹർലാൽ നെഹ്റുവിന്റെ അധ്യക്ഷതയിൽ ആസൂത്രണ കമ്മീഷൻ നിലവിൽ വന്നു. സാമ്പത്തികപുരോഗതിക്കായി ആസൂത്രണ കമ്മീഷൻ നിരവധി പദ്ധതികൾ മുന്നോട്ടുവച്ചു.

**നെഹ്റു ആസൂത്രണ കമ്മീഷൻ യോഗത്തിൽ.**

രാജ്യത്തിന്റെ സാമ്പത്തികവളർച്ച ലക്ഷ്യമിട്ട് ആസൂത്രണ കമ്മീഷൻ നടപ്പിലാക്കിയ പദ്ധതികളാണ് പഞ്ചവത്സരപദ്ധതികൾ. 1951 ൽ തുട ക്കം കുറിച്ച പഞ്ചവത്സരപദ്ധതികൾ വികസനപ്രക്രിയയിൽ വളരെയധികം മുന്നോട്ടു പോകാൻ ഇന്ത്യയെ സഹായിച്ചു. കാർഷിക - വ്യാവസായിക മേഖല പുഷ്ടിപ്പെടാനും ദാരിദ്ര്യ നിർമാർജനത്തിനും ഊർജോൽപാദനത്തിനും വിദ്യാഭ്യാസമേഖലയിലെ പുരോഗതിക്കും ഇത് സഹായകമായി. സാമ്പത്തികപുരോഗതിക്കായി വിദേശരാജ്യങ്ങളുടെ സഹായവും ഇന്ത്യക്ക് ലഭിച്ചു. വിദേശസഹായത്താൽ ഇന്ത്യയുടെ വിവിധ ഭാഗങ്ങളിൽ ഇരുമ്പുരുക്കു വ്യവസായശാലകൾ ആരംഭിച്ചു.

ഇന്ത്യയുടെ സാമ്പത്തികമായ ആധുനികവൽക്കരണത്തിൽ വൻകിട അണക്കെട്ടുകൾ പ്രധാന പങ്കു വഹിച്ചു. കൃഷിക്കാവശ്യമായ ജലവും വ്യവസായങ്ങൾക്കാവശ്യമായ വൈദ്യുതോർജവും ഇതിൽനിന്നു ലഭിച്ചു. ഇന്ത്യയിലെ ഏറ്റവും വലിയ വിവിധോദ്ദേശ്യ നദീതടപദ്ധതിയായ ഭകാനംഗൽ പദ്ധതി സ്വാതന്ത്ര്യാനന്തര ഇന്ത്യയുടെ അഭിമാനമാണ്.

ജലസേചനസൗകര്യങ്ങൾ ലഭ്യമായതോടെ ഇന്ത്യയിൽ കാർഷികോൽപ്പാദനം വർധിച്ചു. കാർഷിക പുരോഗതി, കന്നുകാലി സംരക്ഷ ണം, ഭൗതികസാഹചര്യങ്ങളുടെ ഉന്നമനം തുടങ്ങിയ ലക്ഷ്യങ്ങളോടെ ദേശീയതലത്തിൽ അൻപത്തിയഞ്ച് പദ്ധതികൾക്ക് 1952 ഒക്ടോബർ 2 ന് (മഹാത്മാഗാന്ധിയുടെ ജന്മദിനം) തുടക്കം കുറിച്ചു. 1990 കളിൽ ഇന്ത്യയുടെ സമ്പദ് വ്യവസ്ഥയിൽ പ്രകടമായ വ്യതിയാനമുണ്ടായി. പൊതുമേഖലയ്ക്ക് പകരം സ്വകാര്യമേഖലയ്ക്ക് പ്രാധാന്യം കൈവന്നു.

ശാസ്ത്ര- സാങ്കേതിക നേട്ടങ്ങൾ

സ്വാതന്ത്ര്യാനന്തര ഇന്ത്യ ശാസ്ത്ര-സാങ്കേതികരംഗങ്ങളിൽ ശ്രദ്ധേയമായ പുരോഗതി കൈവരിച്ചു. ഇന്ത്യയുടെ കാർഷികപുരോഗതിയിലും വ്യവസായവൽക്കരണത്തിലും സാങ്കേതികവിദ്യക്കും സാങ്കേതികവിദഗ്ധർക്കും ഒരു പ്രധാന പങ്കുണ്ട്. ആധുനികശാസ്ത്രത്തിന്റെ ആരാധകനായിരുന്ന നെഹ്റുവിന്റെ നേതൃത്വത്തിൽ ശാസ്ത്ര-സാങ്കേതിക രംഗങ്ങളിൽ ഇന്ത്യ അഭൂതപൂർവമായ നേട്ടങ്ങൾ കൈവരിച്ചു. നിരവധി ഗവേഷണസ്ഥാപനങ്ങൾ നിലവിൽ വന്നു. അവയിൽ ചിലത് താഴെപ്പറയുന്നു.

ശാസ്ത്ര-വ്യാവസായിക ഗവേഷണ സമിതി (Council of Scientif and Industrial Research)

ഇന്ത്യൻ കാർഷിക ഗവേഷണ സമിതി (Indian Council for Agricultural Research)

ഇന്ത്യൻ മെഡിക്കൽ ഗവേഷണ സമിതി (Indian Council of Medical Research)

ശാസ്ത്ര-വ്യാവസായിക ഗവേഷണ സമിതിയുടെ പദ്ധതികൾക്ക് നേതൃത്വം നൽകിയത് ഹോമി ജഹാംഗീർ ഭാഭയും എസ്.എൻ. ഭട്നാഗറു മായിരുന്നു. ഹോമി ജഹാംഗീർ ഭാഭ നേതൃത്വം നൽകിയ ശാസ്ത്രസ്ഥാപനങ്ങളാണ് ടാറ്റാ ഇൻസ്റ്റിറ്റ്യൂട്ട് ഓഫ് ഫണ്ടമെന്റൽ റിസർച്ച്, ഇന്ത്യൻ ആണവോർജ കമ്മീഷൻ എന്നിവ.

ലോകോത്തര നിലവാരമുള്ള നിരവധി എൻജിനീയറിങ് വിദ്യാലയങ്ങൾ അക്കാലത്ത് സ്ഥാപിതമായി. അഞ്ച് ഇന്ത്യൻ ഇൻസ്റ്റിറ്റ്യൂട്ട് ഓഫ് ടെക്നോളജികൾ (IIT) 1954 നും 1964 നും ഇടയ്ക്ക് സ്ഥാപിക്കുകയുണ്ടായി. ശാസ്ത്ര സാമഗ്രികളുടെയും വിജ്ഞാനത്തിന്റെയും കാര്യത്തിൽ പാശ്ചാത്യരാജ്യങ്ങളെ ആശ്രയിക്കുന്നത് കുറയ്ക്കണം എന്ന നെഹ്റുവിന്റെ കാഴ്ചപ്പാടാണ് ഇതിന് അടിസ്ഥാനമായത്. തുടർന്ന് മെഡിക്കൽ വിദ്യാഭ്യാസം, ബയോമെഡിക്കൽ എൻജിനീയറിങ്, ജനിതകശാസ്ത്രം, ജൈവസാങ്കേതികവിദ്യ, ആരോഗ്യം, ഗതാഗതം, സമുദ്രഗവേഷണം, വിവരസാങ്കേതികവിദ്യ, ആണവോർജം എന്നീ മേഖലകളിൽ ഇന്ത്യ വൻനേട്ടം കൈവരിച്ചു.

സ്വാതന്ത്ര്യാനന്തരം ബഹിരാകാശ ഗവേഷണരംഗത്ത് ഇന്ത്യ നിരവധി പര്യവേക്ഷണങ്ങൾ നടത്തി. 1962 ൽ ജവഹർലാൽ നെഹ്റുവിന്റെയും ശാസ്ത്രജ്ഞനായ വിക്രംസാരാഭായിയുടെയും ശ്രമഫലമായി ഇന്ത്യൻ ദേശീയ ബഹിരാകാശ ഗവേഷണ സമിതി രൂപീകൃതമായി. അതിനെത്തുടർന്ന് 1969 ൽ ഇന്ത്യൻ ബഹിരാകാശ ഗവേഷണ സംഘടനയുടെ (ഐ.എസ്.ആർ.ഒ) രൂപീകരണത്തോടെ ഇന്ത്യൻ ബഹിരാകാശ ഗവേഷണത്തിന്റെ നേതൃത്വം ഇതിന്റെ കീഴിലായി. തിരുവനന്തപുരത്തിനടുത്തുള്ള തുമ്പയിലാണ് ഇന്ത്യയിലെ ആദ്യത്തെ റോക്കറ്റ് വിക്ഷേപണകേന്ദ്രം ആരംഭിച്ചത്.

ഇന്ത്യൻ ബഹിരാകാശ ഗവേഷകരുടെ കൂട്ടായ പരിശ്രമഫലമായി 1975 ൽ ആര്യഭട്ട എന്ന ഉപഗ്രഹം വിജയകരമായി വിക്ഷേപിച്ചു. ഉപഗ്രഹങ്ങൾക്കു പുറമെ ബഹിരാകാശ വിക്ഷേപണവാഹനങ്ങളും ഇന്ത്യ വികസിപ്പിച്ചെടുത്തു. ഉപഗ്രഹങ്ങൾ നിർമിക്കാനും വിക്ഷേപിക്കാനും കഴിവുള്ള ഏക വികസ്വരരാഷ്ട്രമെന്ന ബഹുമതി നേടിയെടുക്കാൻ ഇന്ത്യക്ക് കഴിഞ്ഞത് നെഹ്റുവിന്റെ ദീർഘദൃഷ്ടി മൂലമാണ്. ഉപഗ്രഹങ്ങൾ വികസിപ്പിച്ചെടുക്കുന്നതിൽ ഏതാനും ഏജൻസികൾ ഇന്ന് നമുക്കുണ്ട്. അവ താഴെപ്പറയുന്നവയാണ്.

• നാഷണൽ റിമോർട്ട് സെൻസിങ് ഏജൻസി

• ഫിസിക്കൽ റിസർച്ച് ലബോറട്ടറി

മിസൈൽ സാങ്കേതികവിദ്യയിലും ഇന്ത്യ പുരോഗതി കൈവരിച്ചു. ഇന്ത്യ വികസിപ്പിച്ച മിസൈലുകളാണ് അഗ്നി, പൃഥ്വി തുടങ്ങിയവ. ഡോ. രാജാ രാമണ്ണ, ഡോ. എ.പി.ജെ. അബ്ദുൽകലാം എന്നിവർ ആണവരംഗത്ത് പരീക്ഷണങ്ങൾക്ക് നേതൃത്വം നൽകി. ചാന്ദ്രയാൻ, മംഗൾയാൻ ദൗത്യങ്ങളോടെ ഇന്ത്യ ബഹിരാകാശ പര്യവേക്ഷണങ്ങളുടെ പുതുയുഗത്തിലേക്ക് പ്രവേശിച്ചു. ഇന്ത്യയുടെ ആദ്യത്തെ ചന്ദ്രപരീക്ഷണ ദൗത്യമായ ചന്ദ്രയാന് 2008 ഒക്ടോബറിൽ തുടക്കം കുറിച്ചു. അമേരിക്ക, റഷ്യ, യൂറോപ്യൻ സ്പേസ് ഏജൻസി, ചൈന, ജപ്പാൻ എന്നിവയ്ക്കുശേഷം ചന്ദ്രന്റെ ഭ്രമണപഥത്തിൽ സ്വന്തം പേടകമെത്തിക്കുന്ന രാജ്യമായി ഇന്ത്യ മാറി. ഇന്ത്യൻ ബഹിരാകാശ വകുപ്പിന്റെ ചൊവ്വ ദൗത്യത്തിന്റെ പേരാണ് മംഗൾയാൻ. ഭൂമിയിൽ നിന്ന് ഏറ്റവും അകലയെത്തിയ ഇന്ത്യൻ നിർമിത പേടകമെന്ന ഖ്യാതി മംഗൾയാനാണ്. ഇതിന്റെ ചുവടുപിടിച്ചുകൊണ്ട് ബഹിരാകാശ ഗവേഷണരംഗത്ത് പുതിയ പരീക്ഷണങ്ങൾക്കൊരുങ്ങുകയാണ് ഇന്ത്യ.

**വിക്രം സാരാഭായി**

ആണവശാസ്ത്ര മേഖലയിലും ബഹിരാകാശ മേഖലയിലും ഒരുപോലെ സംഭാവനകൾ നൽകിയ ശാസ്ത്രജ്ഞനാണ് വിക്രം സാരാഭായി. കേംബ്രിഡ്ജിൽ നിന്ന് ഉന്നതവിദ്യാഭ്യാസം നേടി ഇന്ത്യയിലെത്തിയ അദ്ദേഹം അഹമ്മദാബാദിലെ ഫിസിക്കൽ റിസർച്ച് ലബോറട്ടറിയിൽ ഫിസിക്സ് പ്രൊഫസറും ഡയറക്ടറുമായി. തുമ്പ ബഹിരാകാശ ഗവേഷണകേന്ദ്രം, അഹമ്മദാബാദിലെ ഉപഗ്രഹ വാർത്താവിനിമയ കേന്ദ്രം തുടങ്ങിയവയുടെ ശില്പി വിക്രം സാരാഭായിയാണ്. അദ്ദേഹത്തിന്റെ ഓർമയ്ക്കായി തുമ്പയിലെ ബഹിരാകാശ കേന്ദ്രത്തിന് "വിക്രം സാരാഭായി സ്പേസ് സെന്റർ' (വി.എസ്.എസ്.സി) എന്ന പേരു നൽകി.

ഡോ. എ.പി.ജെ. അബ്ദുൽകലാം

ഇന്ത്യയുടെ പതിനൊന്നാം രാഷ്ട്രപതിയായ ഡോ. എ.പി.ജെ. അബ്ദുൽകലാം ശാസ്ത്രജ്ഞനും ഗവേഷകനുമായിരുന്നു. മിസൈൽ സാങ്കേതികവിദ്യ പരിപോഷിപ്പിക്കുന്നതിൽ വിദഗ്ധനായിരുന്നു അദ്ദേഹം. ഐ.എസ്.ആർ.ഒയുടെ ചുമതല വഹിച്ച അദ്ദേഹം ബഹിരാകാശ ഉപഗഹവിക്ഷേപണവാഹിനികൾ (SLV3, PSLV) വികസിപ്പിച്ചു. അദ്ദേഹത്തെ "മിസൈൽ മാൻ ഓഫ് ഇന്ത്യ' എന്ന് വിശേഷിപ്പിക്കുന്നു.

**വിദ്യാഭ്യാസം**

രാഷ്ട്രപുരോഗതിയിൽ വിദ്യാഭ്യാസത്തിനുള്ള പ്രാധാന്യം തിരിച്ചറിഞ്ഞ ദേശീയനേതാക്കൾ സ്വാതന്ത്ര്യാനന്തരം തദ്ദേശീയമായ വിദ്യാഭ്യാസനയം വളർത്തിയെടുക്കാൻ ശ്രമിച്ചു. ഇന്ത്യൻ വിദ്യാഭ്യാസത്തെക്കുറിച്ച് പഠിക്കുന്നതിനും ശുപാർശകൾ സമർപ്പിക്കുന്നതിനുമായി ഗവൺമെന്റ് പല ഘട്ടങ്ങളിലായി വിവിധ കമ്മീഷനുകളെ നിയമിച്ചു.

1986 ൽ ദേശീയ വിദ്യാഭ്യാസ നയം (NPE - Nation Policy on Education) രൂപീകരിച്ചു. പുതിയ സഹസ്രാബ്ദത്തിലേക്ക് ഇന്ത്യയെ നയിക്കുക എന്ന ലക്ഷ്യത്തോടെയാണ് ഇത് നടപ്പിലാക്കിയത്. 1986 ലെ ദേശീയ വിദ്യാഭ്യാസനയ ത്തിന്റെ പ്രധാന നിർദേശങ്ങൾ താഴെപ്പറയുന്നു:

പ്രാഥമികവിദ്യാഭ്യാസത്തിനും തുടർവിദ്യാഭ്യാസത്തിനും പ്രാധാന്യം നൽകണം.

പ്രൈമറി തലത്തിൽ വിദ്യാഭ്യാസം സാർവത്രികമാക്കാനും സ്കൂളുകളിലെ ഭൗതികസൗകര്യങ്ങൾ മെച്ചപ്പെടുത്താനും "ഓപ്പറേഷൻ ബ്ലാക്ക് ബോർഡ്' പദ്ധതി നടപ്പിലാക്കണം.

ഓരോ ജില്ലയിലും നവോദയ വിദ്യാലയങ്ങൾ സ്ഥാപിക്കണം. പെൺകുട്ടികളുടെ വിദ്യാഭ്യാസത്തിന് പ്രോത്സാഹനം നൽകണം.

മൗലാനാ അബുൽ കലാം ആസാദ്

സ്വതന്ത്ര ഇന്ത്യയുടെ ആദ്യത്തെ വിദ്യാഭ്യാസമന്ത്രിയാണ് മൗലാനാ അബുൽ കലാം ആസാദ്. സ്വതന്ത്ര ഇന്ത്യയുടെ വിദ്യാഭ്യാസനയം രൂപപ്പെടുത്തുന്നതിൽ അദ്ദേഹം സുപ്രധാന പങ്കുവഹിച്ചു. അദ്ദേഹത്തിന്റെ ജന്മദിനമായ നവംബർ 11 ദേശീയ വിദ്യാഭ്യാസദിനമായി ആചരിക്കുന്നു. അദ്ദേഹം രചിച്ച ശ്രദ്ധേയമായ ഗ്രന്ഥമാണ് "ഇന്ത്യ വിൻസ് ഫ്രീഡം'.

വിദ്യാഭ്യാസരംഗത്ത് ശ്രദ്ധേയമായ മാറ്റങ്ങൾക്കു തുടക്കം കുറിക്കാൻ പുത്തൻ വിദ്യാഭ്യാസനയത്തിന് കഴിഞ്ഞു. 2009 ൽ ഇന്ത്യാ ഗവൺമെന്റ് വിദ്യാഭ്യാസം മൗലികാവകാശമാക്കിക്കൊണ്ട് നിയമം പാസാക്കി.

കേന്ദ്ര ഗവൺമെന്റ് ആവിഷ്കരിച്ചിട്ടുള്ള സർവശിക്ഷാ അഭിയാൻ, രാഷ്ട്രീയ മാധ്യമിക് ശിക്ഷാ അഭിയാൻ തുടങ്ങിയവ സംയോജിപ്പിച്ച് 2018 മുതൽ “സമഗ്രശിക്ഷാ അഭിയാൻ പദ്ധതി രാജ്യത്ത് നടപ്പാക്കിവരുന്നു.

**സാംസ്കാരികനേട്ടങ്ങൾ**

സ്വാതന്ത്ര്യാനന്തര ഇന്ത്യ സാംസ്കാരിക മേഖലയിലും വൻപുരോഗതി നേടുകയുണ്ടായി. ഇന്ത്യകകത്തും പുറത്തും ഇന്ത്യയുടെ സാംസ്കാരിക മുന്നേറ്റത്തിന്റെ പ്രോത്സാഹനം ലക്ഷ്യമാക്കി സ്വാതന്ത്ര്യാനന്തരം ധാരാളം സ്ഥാപനങ്ങൾ ആരംഭിച്ചു.

**സാംസ്കാരിക വിനിമയം** അധ്യാപകർക്കായി

വിദ്യാഭ്യാസത്തെ സംസ്കാരവുമായി ബന്ധിപ്പിക്കുക എന്ന ലക്ഷ്യത്തോടെ കേന്ദ്ര സാംസ്കാരിക വകുപ്പ് 1979 ൽ രൂപീകരിച്ച സ്ഥാപനമാണ് സെന്റർ ഫോർ കൾച്ചറൽ റിസോഴ്സ് ആന്റ് ട്രെയിനിങ് (Centre for Cultural Resource and Train- ing). ന്യൂഡൽഹിയാണ് ആസ്ഥാനം. അധ്യാപകർക്കും കുട്ടികൾക്കുമായി സാംസ്കാരിക വിനിമയത്തിനുള്ള വിവിധ പരിപാടികൾ സംഘടിപ്പിക്കുക എന്നതാണ് ഇതിന്റെ ലക്ഷ്യം.

ലോകത്തെ എല്ലാ ജനവിഭാഗത്തിന്റെയും സൗഖ്വവും സ്വാതന്ത്ര്യവും ഉറപ്പുവരുത്തുന്ന വലിയ ദൗത്യം ഏറ്റെടുത്തുകൊണ്ട് എല്ലാവരുമായും സൗഹൃദപരമായ സഹകരണമാണ് നമ്മുടെ ലക്ഷ്യം, ആരുമായും പ്രശ്നങ്ങൾ സൃഷ്ടിക്കുന്നതിന് ഞങ്ങൾ തയാറല്ലെന്നാണ് ലോകരാജ്യങ്ങളോടുണർത്താനുള്ളത്.

-ജവഹർലാൽ നെഹ്റുവിന്റെ പ്രസംഗം (1947)

വിദേശരാജ്യങ്ങളോടുള്ള ഇന്ത്യയുടെ സമീപനം വ്യക്തമാക്കുന്നതാണ് നെഹ്റുവിന്റെ ഈ വാക്കുകൾ. സ്വാതന്ത്ര്യസമരകാലഘട്ടത്തിൽ ഇന്ത്യൻ നാഷണൽ കോൺഗ്രസ് രൂപപ്പെടുത്തിയ വിദേശനയമാണ് സ്വാതന്ത്ര്യാനന്തര ഇന്ത്യ സ്വീകരിച്ചത്. ഇന്ത്യൻ വിദേശനയത്തിന്റെ മുഖ്യ ശില്പി ജവഹർലാൽ നെഹ്റു ആണ്.

ഇന്ത്യയുടെ വിദേശനയത്തിന്റെ പ്രധാനതത്ത്വങ്ങളാണ് ചുവടെ തന്നിട്ടുള്ളത്.

സാമ്രാജ്യത്വത്തോടും കൊളോണിയൽ വ്യവസ്ഥയോടുമുള്ള എതിർപ്പ്.

വംശീയവാദത്തോടുള്ള വിദ്വേഷം.

ഐക്യരാഷ്ട്രസഭയിലുള്ള വിശ്വാസം.

സമാധാനപരമായ സഹവർത്തിത്വം.

പഞ്ചശീലതത്ത്വങ്ങൾ

വിദേശസഹായത്തിന്റെ ആവശ്യകതയിലുള്ള ഊന്നൽ. ചേരിചേരായ്മ

**പഞ്ചശീലതത്ത്വങ്ങൾ**

1954 ൽ ചൈനയുമായി അതിർത്തിത്തർക്കം ഉണ്ടായപ്പോൾ ഇന്ത്യ ചൈനയുമായി ഒപ്പിട്ട കരാറാണ് പഞ്ചശീലതത്ത്വങ്ങൾ. ജവഹർലാൽ നെഹ്റുവും ചൈനീസ് പ്രധാനമന്ത്രി ചൗ എൻ ലായിയുമാണ് സംയുക്ത പ്രസ്താവനയിൽ ഒപ്പുവച്ചത്. ചൈനയുമായി ഒപ്പിട്ട കരാറാണ് പഞ്ചശീലമെങ്കിലും എല്ലാ രാജ്യങ്ങളോടുമുള്ള ഇന്ത്യയുടെ സമീപനം അതു തന്നെയായിരുന്നു. അവ താഴെ പറയുന്നു:

രാജ്യത്തിന്റെ അതിർത്തിയും പരമാധികാരവും പരസ്പരം അംഗീകരിക്കുക.

പരസ്പരം ആക്രമിക്കാതിരിക്കുക.

ആഭ്യന്തരകാര്യങ്ങളിൽ പരസ്പരം ഇടപെടാതിരിക്കുക.

സമത്വവും പരസ്പരസഹായവും പുലർത്തുക.

സമാധാനപരമായ സഹവർത്തിത്വം പാലിക്കുക.

രണ്ടാം ലോകയുദ്ധാനന്തരം രൂപീകരിക്കപ്പെട്ട ചേരിചേരാപ്രസ്ഥാനത്തെക്കുറിച്ച് മുൻ പാഠഭാഗത്ത് ചർച്ച ചെയ്തത് ഓർക്കുമല്ലോ. അതിന്റെ രൂപീകരണത്തിന് നേതൃത്വം കൊടുത്തതിലൊരാൾ ഇന്ത്യൻ പ്രധാനമന്ത്രിയായ ജവഹർലാൽ നെഹ്റുവായിരുന്നു. അന്താരാഷ്ട്ര പ്രശ്നങ്ങളിൽ സ്ഥിരമായി ഒരു ചേരിയോടൊപ്പം നിൽക്കാതെ പ്രശ്നത്തിന്റെ ശരിതെറ്റുകൾ വിലയിരുത്തി നിലപാടെടുക്കുക എന്ന സമീപനമാണ് ഇന്ത്യ സ്വീകരിച്ചത്.

അധ്യായം 08

കേരളം ആധുനികതയിലേക്ക്

**1498** മെയ് **20** ഞായർ

സമീപസ്ഥമായി മനോഹരമായ മലനിരകൾ ഉണ്ടായിരുന്നു. ഞങ്ങളുടെ വഴികാട്ടിക്ക് സ്ഥലം പെട്ടെന്ന് കൃത്യമായി തിരിച്ചറിയാൻ പറ്റിയില്ല. കരയോട് കുറേക്കൂടി അടുത്തപ്പോൾ അയാൾ പറഞ്ഞു, നമ്മൾ കലക്കുറ്റിന് വടക്കായിട്ടാണെന്നും ഇതുതന്നെയാണ് നമ്മുടെ ലക്ഷ്യസ്ഥാനമെന്നും . അന്നുരാത്രി കലക്കുറ്റ് പട്ടണത്തിന് രണ്ടുകാതം ദൂരെ ഞങ്ങൾ നങ്കൂരമിട്ടു. കാപ്യ (കാപ്പാട്) എന്ന ഈ പട്ടണത്തെ ഞങ്ങളുടെ വഴികാട്ടി കലെക്കുറ്റ് എന്ന് തെറ്റിദ്ധരിച്ചതിനാലാണ് ഇപകാരം ചെയ്തത്. അൽപ്പം ദൂരെയായി പന്തരിനി (പന്തലായിനി) എന്ന പട്ടണവുമുണ്ട്. നാല് വഞ്ചികളിലായി കരയിൽ നിന്നു പുറപ്പെട്ട കുറേ പേർ ഞങ്ങളെ സമീപിച്ചു. അവർക്ക് അറിയേണ്ടത് ഞങ്ങൾ ഏതു നാട്ടുകാർ ആണെന്നായിരുന്നു. കലക്കുറ്റിലേക്കുള്ള വഴി അവർ ചൂണ്ടിക്കാട്ടി തന്നു.

**വാസ്ഗോഡഗാമയ്ക്കൊപ്പം കേരളത്തിലെ ത്തിയ പോർട്ടുഗീസ് നാവികൻ അൽവാരോ വെൻഹോവിന്റെ ഡയറിക്കുറിപ്പുകൾ**

മുകളിൽ കൊടുത്തിട്ടുള്ള ഡയറിക്കുറിപ്പ് എന്താണ് സൂചിപ്പിക്കുന്നത്? പതിനഞ്ചാം നൂറ്റാണ്ടിന്റെ അവസാനകാലത്താണ് യൂറോപ്യർ വ്യാപാരത്തിനായി കേരളതീരത്തെത്തുന്നത്. കേരളവുമായി വ്യാപാരത്തിലേർപ്പെട്ടിരുന്നവരിൽ പ്രധാനികൾ അറബികളും ചൈനക്കാരുമായിരുന്നു. അവരുടെ വ്യാപാരക്കുത്തക അവസാനിപ്പിക്കുക എന്നതായിരുന്നു പോർട്ടുഗീസുകാരുടെ ലക്ഷ്യം. കോഴിക്കോട്ടെ ഭരണാധികാരിയായ സാമൂതിരിയോട് അറബിക്കച്ചവടക്കാരെ പുറത്താക്കണമെന്ന് പോർട്ടുഗീസുകാർ ആവശ്യപ്പെട്ടു. എന്നാൽ ഈ ആവശ്യം അംഗീകരിക്കാൻ സാമൂതിരി തയാറാകാതിരുന്നത് പോർട്ടുഗീസുകാരെ കുപിതരാക്കി. കോഴിക്കോടിന്റെ ശത്രുരാജ്യമായ കൊച്ചിയിൽ താവളമുറപ്പിച്ച് കേരളത്തിൽ ആധിപത്യം നേടാൻ അവർ പരിശ്രമിച്ചു. കുഞ്ഞാലിമരക്കാരുടെ നേതൃത്വത്തിലുള്ള സാമൂതിരിയുടെ നാവികപ്പട പോർട്ടുഗീസുകാർക്കെതിരെ അറബിക്കടലിൽ ശക്തമായ ചെറുത്തുനിൽപ്പുകൾ നടത്തിയെങ്കിലും വിജയിക്കാനായില്ല.

പോർട്ടുഗീസുകാരെ കൂടാതെ ഡച്ചുകാരും ഇംഗ്ലീഷുകാരും ഫ്രഞ്ചുകാരും വ്യാപാര കുത്തക നേടിയെടുക്കുന്നതിന് പരസ്പരം മത്സരിച്ചു. കുറുമുളകിനു വേണ്ടിയായിരുന്നു ഈ മത്സരങ്ങളെല്ലാം. 1663 ൽ ഡച്ചുകാർ പോർട്ടുഗീസുകാരെ കേരളത്തിൽ നിന്നു തുരത്തി. എന്നാൽ ബ്രിട്ടീഷുകാരുടെ സഹായത്തോടെ തിരുവിതാംകൂറിലെ ഭരണാധികാരിയായ മാർത്താണ്ഡവർമ്മ 1741 ലെ കുളച്ചൽ യുദ്ധത്തിൽ ഡച്ചുകാരെ പരാജയപ്പെടുത്തിയതോടെ അവർക്ക് കേരളം വിട്ടുപോകേണ്ടി വന്നു. ഇംഗ്ലീഷുകാരും ഫ്രഞ്ചുകാരും തമ്മിൽ നടന്ന കർണാടിക് യുദ്ധങ്ങളിൽ ബ്രിട്ടീഷുകാർ വിജയിച്ചതോടെ ദക്ഷിണേന്ത്യയിലെ വ്യാപാര കുത്തക ബ്രിട്ടീഷുകാരുടെ കൈയിലായി.

ഇംഗ്ലീഷ് ഈസ്റ്റ് ഇന്ത്യാ കമ്പനി കേരളത്തിലേക്ക്

ഇംഗ്ലീഷ് ഈസ്റ്റ് ഇന്ത്യാ കമ്പനിയുടെ പ്രതിനിധിയായി 1615 ൽ കേരളത്തിലെത്തിയ ബ്രിട്ടീഷുകാർ സാമൂതിരിയെ സന്ദർശിക്കുകയും വ്യാപാര ഇടപാടിയിൽ ഒപ്പുവയ്ക്കുകയും ചെയ്തു. പിന്നീട് വഴിഞ്ഞത്തും തലശ്ശേരിയിലും അഞ്ചുതെങ്ങിലും പാണ്ടിക്കശാലകൾ (വാണിജ്യകേന്ദ്രങ്ങൾ) ആരംഭിക്കാനുള്ള അനുമതി കമ്പനി കരസ്ഥമാക്കി. തുടർന്ന് ആറ്റിങ്ങൽ (തിരുവനന്തപുരം) റാണിയിൽനിന്ന് അഞ്ചുതെങ്ങിൽ കോട്ട പണിയാനുള്ള അനുവാദം നേടിയെടുത്തു. പിൽക്കാലത്ത് പടിഞ്ഞാറൻ തീരത്തെ ബ്രിട്ടീഷുകാരുടെ ഏറ്റവും പ്രധാന സൈനികകേന്ദ്രമായി അഞ്ചുതെങ്ങ് മാറി. അഞ്ചുതെങ്ങിനെ ബ്രിട്ടീഷ് സൈനികകേന്ദ്രമാക്കിയതിൽ നാട്ടുകാർക്ക് ശക്തമായ പ്രതിഷേധമുണ്ടായിരുന്നു. 1721 ൽ ആറ്റിങ്ങൽ റാണിക്ക് സമ്മാനവുമായി പോകുകയായിരുന്ന നൂറ്റമ്പതോളം പേരുള്ള ഇംഗ്ലീഷ് സംഘത്തെ നാട്ടുകാർ വധിച്ചു. ഇത് ആറ്റിങ്ങൽ കലാപം എന്നറിയപ്പെടുന്നു. ബ്രിട്ടീഷുകാർക്കെതിരെ കേരളത്തിൽ നടന്ന ആദ്യത്തെ സംഘടിത കലാപമായാണ് ആറ്റിങ്ങൽ കലാപത്തെ കണക്കാക്കുന്നത്.

മൈസൂരിലെ ഭരണാധികാരികളും ബ്രിട്ടീഷുകാരും തമ്മിൽ 1792 ൽ ഒപ്പിട്ട ശ്രീരംഗപട്ടണം സന്ധിപ്രകാരം മലബാർ ബ്രിട്ടീഷുകാർക്കുലഭിച്ചു. 1792 - ൽ കൊച്ചിരാജാവ് ബ്രിട്ടീഷ് മേൽക്കോയ്മ അംഗീകരിച്ച് കപ്പം കൊടുക്കാൻ നിർബന്ധിതനായി. 1795 ലെ ഉടമ്പടിപ്രകാരം തിരുവിതാംകൂറും ബ്രിട്ടീഷ് മേൽക്കോയ്മ അംഗീകരിച്ചു. പകരമായി ശത്രുക്കളിൽ നിന്ന് സംരക്ഷണം അവർക്ക് ബ്രിട്ടീഷുകാർ വാഗ്ദാനം ചെയ്തു. അങ്ങനെ മലബാറിൽ നേരിട്ടും കൊച്ചിയിലും തിരുവിതാംകൂറിലും സാമന്തരാജാക്കന്മാർ വഴിയും ബ്രിട്ടീഷുകാർ ഭരണം നടത്തി. ചുരുക്കത്തിൽ, പതിനെട്ടാം നൂറ്റാണ്ടോടെ കേരളം പൂർണമായി ബ്രിട്ടീഷ് ആധിപത്യത്തിൻ കീഴിലായി.

**ബ്രിട്ടീഷുകാർക്കെതിരെ നടന്ന ആദ്യകാല ചെറുത്തുനിൽപ്പുകൾ**

വേലുത്തമ്പി ദളവയുടെ കുണ്ടറ വിളംബരത്തിൽനിന്ന്... “അന്യരുടെ രാജ്യങ്ങൾ വഞ്ചനകൊണ്ട് കൈയടക്കുന്നത് അവരുടെ വംശപാരമ്പര്യമാണ്. അങ്ങനെ ഒരു രാജ്യം അവരുടെ കൈപ്പിടിയിലമർന്നാൽ അവരുടെ പട്ടാളം അവിടത്തെ രാജധാനിയും കോട്ടയും തങ്ങളുടെ രക്ഷാശാസനത്തിൽ കൊണ്ടുവരും. രാജാവിന്റെയും അഭിജാതവർഗത്തിന്റെയും പരമ്പരാഗതമായ അന്തസ്സും പദവികളും ആചാരാനുഷ്ഠാനങ്ങളും എല്ലാം അതോടെ അവസാനിക്കും. ഉപ്പുൾപ്പെടെയുള്ള എല്ലാ വ്യാപാരങ്ങളും അവരുടെ കുത്തകയാകും. വസ്തുക്കളും വീടും വയലുകളും ഫലവൃക്ഷത്തോട്ടങ്ങളും അവരുടേതാകും. ഏറ്റവും നിസ്സാരമായ കുറ്റങ്ങൾക്കുപോലും അവരുടെ നികൃഷ്ട ജന്മാക്കളായ കിങ്കരന്മാർ കഠിനശിക്ഷ നൽകും..."

രാഷ്ട്രീയാധിപത്യം കൈക്കലാക്കിയ ബ്രിട്ടീഷുകാർ രാജാക്കന്മാരുടെയും നാടുവാഴികളുടെയും അധികാരത്തിൽ ഇടപെടാൻ തുടങ്ങി. നൂറ്റാണ്ടുകളായി അനുഭവിച്ചുകൊണ്ടിരുന്ന സ്വാതന്ത്ര്യത്തിന്റെയും അവകാശങ്ങളുടെയും മേലുള്ള കൈകടത്തലുകൾ അവർക്ക് ഇഷ്ടമായില്ല. ഇതിനെതിരെ മലബാറിലും കൊച്ചിയിലും തിരുവിതാംകൂറിലും ബ്രിട്ടീഷുകാർക്കെതിരെ ചെറുത്തുനിൽപ്പുകൾ വളർന്നുവന്നു.

ബ്രിട്ടീഷ് ആധിപത്യത്തിനെതിരെ മലബാറിൽ നടന്ന ശക്തമായ ചെറുത്തു നിൽപ്പിന് നേതൃത്വം നൽകിയത് മലബാറിലെ കോട്ടയം രാജകുടുംബത്തിലെ കേരളവർമ്മ പഴശ്ശിരാജയാണ്. മൈസൂരിലെ ഭരണാധികാരികൾക്കെതിരെ ബ്രിട്ടീഷുകാരെ സഹായിച്ചതിനു പകരമായി കോട്ടയം പ്രദേശത്തെ നികുതി പിരിക്കാനുള്ള അധികാരം ബ്രിട്ടീഷുകാർ പഴശ്ശിരാജയ്ക്ക് വാഗ്ദാനം ചെയ്തിരുന്നു. എന്നാൽ വിജയിച്ചശേഷം വാഗ്ദാനം നിറവേറ്റാൻ ബ്രിട്ടീഷു കാർ തയാറായില്ല. മാത്രവുമല്ല, വയനാടിന് മേൽ ബ്രിട്ടീഷുകാർ അവകാശവാദം ഉന്നയിക്കുകയും ചെയ്തു. ഇതിനെതിരെ പഴശ്ശിരാജ ജനങ്ങളെ സംഘടിപ്പിച്ച് ബ്രിട്ടീഷുകാർക്കെതിരെ പോരാടി. ചെമ്പൻ പോക്കർ, കൈതേരി അമ്പുനായർ, എടച്ചേന കുങ്കൻനായർ, വയനാട്ടിലെ കുറിച്യനേതാവായ തലക്കൽ ചന്തു എന്നിവരുടെ സഹായത്താൽ പഴശ്ശി ശക്തമായ ഒളിപ്പോർ നടത്തി. പോരാട്ടത്തിനിടയിൽ 1805 നവംബർ 30 ന് പഴശ്ശിരാജാ വധിക്കപ്പെട്ടു.

ബ്രിട്ടീഷ് ആധിപത്യത്തിനെതിരെ മലബാറിൽ നടന്ന ശക്തമായ ചെറുത്തു നിൽപ്പിന് നേതൃത്വം നൽകിയത് മലബാറിലെ കോട്ടയം രാജകുടുംബത്തിലെ കേരളവർമ്മ പഴശ്ശിരാജയാണ്. മൈസൂരിലെ ഭരണാധികാരികൾക്കെതിരെ ബ്രിട്ടീഷുകാരെ സഹായിച്ചതിനു പകരമായി കോട്ടയം പ്രദേശത്തെ നികുതി പിരിക്കാനുള്ള അധികാരം ബ്രിട്ടീഷുകാർ

**വേലുത്തമ്പിയും പാലിയത്തച്ചനും**

തിരുവിതാംകൂറിന്റെയും കൊച്ചിയുടെയും ആഭ്യന്തരകാര്യങ്ങളിൽ ബ്രിട്ടീഷുകാർ അനിയന്ത്രിതമായി ഇടപെട്ടതിനെതിരായാണ് ദിവാൻമാരായ വേലുത്തമ്പിയും പാലിയത്തച്ചനും പ്രതിഷേധിച്ചത്. 1809 ജനുവരി 11 ന് പുറത്തിറക്കിയ കുണ്ടറ വിളംബരത്തിലൂടെ വേലുത്തമ്പി ബ്രിട്ടീഷുകാർക്കെതിരെ ആയുധമെടുത്തു പോരാടാൻ ജനങ്ങളോട് ആഹ്വാനം ചെയ്തു. തിരുവിതാംകൂറിന്റെയും കൊച്ചിയുടെയും സംയുക്തസൈന്യം ബ്രിട്ടീഷ് റസിഡന്റ് മെക്കാളെയുടെ ഔദ്യോഗികവസതി ആക്രമിച്ചു. പക്ഷേ, ബ്രിട്ടീഷ് സൈന്യത്തിനു മുൻപിൽ പിടിച്ചുനിൽക്കാൻ ഇവർക്കായില്ല. പിടിക്കപ്പെടുമെന്നുറപ്പായപ്പോൾ വേലുത്തമ്പിദളവ മണ്ണടിയിലെ ക്ഷേത്രത്തിൽ വച്ച് ആത്മഹത്യ ചെയ്തു. അരിശം തീരാത്ത ബ്രിട്ടീഷുകാർ വേലുത്തമ്പിദളവയുടെ മൃതശരീരം തിരുവനന്തപുരത്തെ കണ്ണമ്മൂലയിൽ കെട്ടിത്തൂക്കി. പാലിയത്തച്ചനെ മദ്രാസിലേക്കു നാടുകടത്തി. പഴശ്ശിരാജ, വേലുത്തമ്പി, പാലിയത്തച്ചൻ എന്നിവരുടെ പരാജയത്തോടെ ബ്രിട്ടീഷുകാരോടുള്ള നാടുവാഴികളുടെ എതിർപ്പ് അവസാനിച്ചു. എന്നാൽ ജനകീയ ചെറുത്തുനിൽപ്പുകൾ തുടർന്നു.

**കേരളം ലോകകമ്പോളത്തിന്റെ ഭാഗമാകുന്നു**

ഭരണനിയന്ത്രണം ഏറ്റെടുത്തതോടെ ബ്രിട്ടീഷുകാർ ഇവിടത്തെ ഉൽപ്പന്നങ്ങൾ ചുരുങ്ങിയ വിലയ്ക്ക് കൈക്കലാക്കുകയും അവരുടെ നാട്ടിലുണ്ടാക്കുന്ന വ്യാവസായിക ഉൽപ്പന്നങ്ങൾ ഉയർന്ന വിലയ്ക്ക് ഇവിടെ വിറ്റഴിക്കുകയും ചെയ്തു. ഇതോടെ സ്വയംപര്യാപ്തമായിരുന്ന നമ്മുടെ ഗ്രാമീണ സമ്പദ് വ്യവസ്ഥ തകർന്നു. അങ്ങനെ ബ്രിട്ടീഷ് ഭരണത്തിനു കീഴിൽ വിദേശവ്യാപാരം വൻതോതിൽ വർധിച്ചു. കേരളം ലോകകമ്പോളത്തിന്റെ ഭാഗമായി മാറി.

വ്യാപാരം സുഗമമാക്കാൻ മലബാറിലും കൊച്ചിയിലും തിരുവിതാംകൂറിലും നിലനിന്നിരുന്ന വ്യാപാരനിയമങ്ങൾ തങ്ങൾക്കനുകൂലമായി ബ്രിട്ടീഷുകാർ ഭേദഗതിചെയ്തു. ഏകീകരിച്ച നാണയവ്യവസ്ഥയും അളവുതൂക്കസമ്പ്രദായവും നടപ്പിലാക്കി. വ്യാപാരത്തിനായി ഗതാഗതസൗകര്യങ്ങൾ മെച്ചപ്പെടുത്താൻ റോഡുകളും പാലങ്ങളും റെയിൽപ്പാളങ്ങളും പണിതു. ചരക്കുഗതാഗതം സുഗമമാക്കാൻ കൊച്ചി, കോഴിക്കോട്, ആലപ്പുഴ തുറമുഖങ്ങൾ വികസിപ്പിച്ചു.

റെയിൽപാത

കേരളത്തിലെ ആദ്യത്തെ റെയിൽപാത നിർമിച്ചത് ബ്രിട്ടീഷുകാരാണ്. ബേപ്പൂർ മുതൽ തിരൂർ വരെ നീണ്ടുകിടക്കുന്ന ഈ റെയിൽപ്പാത 1861 ലാണ് നിർമിച്ചത്. അസംസ്കൃതവസ്തുക്കൾ കൊണ്ടുപോകുന്നതിനും വിദേശമായ ഉൽപ്പന്നങ്ങൾ വിറ്റഴിക്കുന്നതിനും എളുപ്പമായി എത്തിക്കുന്നതിനും റെയിൽവേയെ ബ്രിട്ടീഷുകാർ ഉപയോഗപ്പെടുത്തി.

**ഭൂബന്ധങ്ങളിലുണ്ടായ മാറ്റങ്ങൾ**

ബ്രിട്ടീഷ് ഭരണം ഭൂമിയുടെ മേൽ വിവിധ ജനവിഭാഗങ്ങൾക്കുണ്ടായിരുന്ന അവകാശങ്ങളിൽ വലിയ മാറ്റം വരുത്തി. പ്രാദേശിക നാടുവാഴികളെയും ജന്മിമാരെയും ഭൂവുടമകളായി കണക്കാക്കുകയും അവർ ബ്രിട്ടീഷുകാർക്ക് കൊടുക്കേണ്ട നികുതി മുൻകൂട്ടി നിശ്ചയിക്കുകയും ചെയ്തു. ജന്മിമാരും നാടുവാഴികളും കുടിയാൻമാരുടെ മേൽ നികുതിഭാരം അടിച്ചേൽപ്പിക്കുകയും കൃഷിക്കാരെ കുടിയൊഴിപ്പിക്കുകയും ചെയ്തു. ഇതോടെ മലബാറിലെ കൃഷിക്കാരുടെ ജീവിതം കൂടുതൽ പരിതാപകരമായി. ഇതിനെതിരെ നടന്ന കലാപങ്ങളെപ്പറ്റി മുൻ അധ്യായത്തിൽ പരാമർശിച്ചത് ഓർക്കുമല്ലോ. മാപ്പിള കലാപങ്ങളെക്കുറിച്ചന്വേഷിക്കാൻ നിയമിച്ച ലോഗൻ കമ്മീഷന്റെ ശുപാർശയുടെ അടിസ്ഥാനത്തിൽ 1929 ൽ മലബാർ കുടിയായ്മ നിയമം നടപ്പിലാക്കിയതോടെ കർഷകർക്ക് ഭൂമിയുടെ മേൽ നാമമാത്രമായെങ്കിലും അവകാശം ലഭിച്ചു. തിരുവിതാംകൂറിൽ മാർത്താണ്ഡവർമയുടെ കാലം മുതൽ തന്നെ ഭൂവുടമാ ബന്ധങ്ങളിൽ മാറ്റം വരുത്തിയിരുന്നു. മാടമ്പിമാരുടെ ഭൂമിയെല്ലാം പണ്ടാരം വക (സർക്കാർ വക) ഭൂമിയായി മാറി. ഈ പണ്ടാരംവക ഭൂമിയിലെ കുടിയാൻമാർക്ക് അവർ കൃഷിചെയ്യുന്ന ഭൂമി സ്വന്തമായി നൽകിക്കൊണ്ടുള്ള സുപ്രധാന വിളം ബരം 1865 ൽ തിരുവിതാംകൂർ സർക്കാർ പുറപ്പെടുവിച്ചു. ഇത് പണ്ടാരപ്പാട്ട വിളംബരമെന്ന് അറിയപ്പെടുന്നു. 1896 ൽ പാസാക്കിയ ജന്മി-കുടിയാൻ നിയമ പ്രകാരവും തിരുവിതാംകൂറിൽ കുടിയാന് ഭൂമിയുടെ മേൽ ഉടമാവകാശം ലഭി ച്ചു. അങ്ങനെ ഭൂരിഭാഗം കുടിയാന്മാരും തിരുവിതാംകൂറിൽ നാമമാത്രമായ ഭൂവുടമകളായി മാറി. ഇതിനുപകരമായി അവർ സർക്കാരിലേക്ക് വലിയ നികുതി അടയ്ക്കേണ്ടിയിരുന്നു. ചുരുക്കത്തിൽ, തിരുവിതാംകൂറിലെ കർഷകരും നികുതിഭാരം കൊണ്ട് പൊറുതിമുട്ടി. 1914 ലാണ് കൊച്ചിയിൽ കുടിയായ്മ നിയമം നിലവിൽ വന്നത്.

**കാർഷികമേഖലയിലെ വാണിജ്യവൽക്കരണം**

ബ്രിട്ടീഷ് ആധിപത്യം കേരളത്തിലെ കാർഷിക രീതിയിൽ വലിയ മാറ്റങ്ങൾക്ക് വഴിതെളിയിച്ചു. കേരളീയ ഉൽപ്പന്നങ്ങൾക്ക് വിദേശ കമ്പോളങ്ങളിൽ ധാരാളം ആവശ്യക്കാരുണ്ടായിരുന്നു. മലയോര പ്രദേശങ്ങളിൽ കാപ്പി, തേയില, ഏലം, റബ്ബർ എന്നിവ വൻകിട തോട്ടങ്ങളിലായി കൃഷി ചെയ്യാൻ തുടങ്ങി. മറ്റു വിളകൾ കൃഷിചെയ്തതോടെ നെല്ലിന്റെ ഉൽപ്പാദനം കുറയുകയും പല പ്രദേശങ്ങളിലും ഭക്ഷ്യക്ഷാമം പടർന്നുപിടിക്കുകയും ചെയ്തു. ഇതിന് പരിഹാരമായി മരച്ചീനി കൃഷി വ്യാപിപിച്ചു.

കോനോലി പ്ലോട്ട്

വ്യാപാരാവശ്യത്തിനുള്ള കപ്പലുകൾ നിർമിക്കുന്നതിന് വൻതോതിൽ തേക്കുമരങ്ങൾ ബ്രിട്ടീഷ് ഈസ്റ്റ് ഇന്ത്യാ കമ്പനിക്ക് ആവശ്യമായി വന്നു. തേക്കിനു പുറമേ മലബാറിലെ വളക്കൂറുള്ള മണ്ണിൽ തേക്കുമരങ്ങൾ വച്ചുപിടിപ്പിക്കാൻ കലക്ടറായ ഹെൻറി വാലന്റൈൻ കോനോലിയെ കമ്പനി ചുമതലപ്പെടുത്തി.

ഇതേ കാലത്ത് തന്നെയാണ് ബ്രിട്ടീഷുകാരനായ കോനോലിയുടെ നേതൃത്വത്തിൽ നിലമ്പൂരിൽ തേക്കുതോട്ടം ആരംഭിക്കുന്നത്. ഈ തോട്ടങ്ങൾ ഭൂരിഭാഗവും ബ്രിട്ടീഷുകാരുടെ ഉടമസ്ഥതയിൽ ആയിരുന്നു. വനഭൂമി വൻതോതിൽ ബ്രിട്ടീഷുകാർക്ക് പതിച്ചു നൽകിയതും തോട്ടങ്ങളിലേക്ക് ഗതാഗത സൗകര്യം ഏർപ്പെടുത്തിയതും തിരുവിതാംകൂറിലെയും കൊച്ചിയിലെയും ഭരണാധികാരികൾ തോട്ടകൃഷി പ്രോത്സാഹിപ്പിച്ചു. അങ്ങനെ കേരളം വാണിജ്യവിളകൾ കൃഷി ചെയ്യുന്ന പ്രദേശമായി മാറി.

**തോട്ടവ്യവസായത്തിന്റെയും പരമ്പരാഗത വ്യവസായത്തിന്റെയും** **വളർച്ച**

തോട്ടവിളകൾ സംസ്കരിക്കുന്നതിനും കയറ്റി അയക്കുന്നതിനുമായി ബ്രിട്ടീഷുകാർ കേരളത്തിൽ ഫാക്ടറികൾ ആരംഭിച്ചു. തേയില, കാപ്പി, റബ്ബർ എന്നിവ തോട്ടമേഖലകളിൽ വളർന്നുവന്ന വ്യവസായങ്ങളാണ്. ഇതോടൊപ്പം നാളികേരം, കയർ, കശുവണ്ടി, കൈത്തറി, ബീഡി തുടങ്ങിയവയുമായി ബന്ധപ്പെട്ട പരമ്പരാഗത വ്യവസായങ്ങളും ശക്തിയാർജിച്ചു. എണ്ണയാട്ടു മില്ലുകൾ കേരളത്തിൽ വ്യാപകമായി. ആലപ്പുഴയായിരുന്നു വെളിച്ചെണ്ണ വ്യവസായത്തിന്റെ കേന്ദ്രം. 1859-ൽ ആദ്യത്തെ കയർ ഫാക്ടറി ആലപ്പുഴയിൽ സ്ഥാപിതമായി. കശുവണ്ടി ഫാക്ടറികൾ കൊല്ലം കേന്ദ്രമായി വളർന്നുവന്നു. ഫറോക്ക്, കൊല്ലം, ഒല്ലൂർ (തൃശ്ശൂർ)തുടങ്ങിയ പ്രദേശങ്ങളിൽ ഓട്ടുകമ്പനികളും കണ്ണൂരും കോഴിക്കോട്ടും കൈത്തറി നിർമാണശാലകളും ആരംഭിച്ചു. ബീഡി വ്യവസായം കണ്ണൂർ കേന്ദ്രമായി വളർന്നുവന്നു.

**ആധുനിക വ്യവസായങ്ങളുടെ ഉദയം**

ഇരുപതാം നൂറ്റാണ്ടിന്റെ പകുതിയോടെയാണ് ആധുനിക വ്യവസായശാലകൾ കേരളത്തിൽ സ്ഥാപിക്കപ്പെടുന്നത്. അവയിൽ ഭൂരിഭാഗവും തിരുവിതാംകൂറിലും കൊച്ചിയിലുമായിരുന്നു. ബ്രിട്ടീഷുകാർ വ്യവസായങ്ങൾക്കാവശ്യമായ സാങ്കേതിക - സാമ്പത്തിക സഹായങ്ങൾ നൽകി. പള്ളിവാസൽ വൈദ്യുതിനിലയം സ്ഥാപിക്കപ്പെട്ടത് ആധുനിക വ്യവസായങ്ങളുടെ വളർച്ച ത്വരിതപ്പെടുത്തി.

മൂലധനം സ്വരൂപിക്കുന്നതിനുള്ള പണമിടപാട് സ്ഥാപനങ്ങളായി ബാങ്കുകൾ ഇക്കാലത്ത് കേരളത്തിൽ വളർന്നുവന്നു. ആദ്യമായി രൂപംകൊണ്ട സ്വകാര്യ ബാങ്ക് നെടുങ്ങാടി ബാങ്ക് ആയിരുന്നു. തുടർന്ന് ഇംപീരിയൽ ബാങ്ക്, ഇന്ത്യൻ നാഷണൽ ബാങ്ക്, ചാർട്ടേഡ് ബാങ്ക് എന്നിവ നിലവിൽ വന്നു.

**സാംസ്കാരികമേഖലയിലെ ബ്രിട്ടീഷ് സ്വാധീനം**

യൂറോപ്യരുടെ വരവോടെയാണ് കേരളത്തിൽ അച്ചടി ആരംഭിച്ചത്. മലയാളത്തിൽ വ്യാകരണഗ്രന്ഥങ്ങളും നിഘണ്ടുവും തയാറാക്കുന്നതിൽ കൂടുതൽ താൽപ്പര്യം പ്രകടിപ്പിച്ചിരുന്നത് ജെസ്യൂട്ട് മിഷനറിമാരാണ്. ഡോ. ആഞ്ചലോസ് ഫ്രാൻസിസ് ആണ് മലയാളത്തിലെ ആദ്യത്തെ വ്യാകരണഗ്രന്ഥം തയാറാക്കിയത്. മലയാളഭാഷയിലെ ആദ്യ നിഘണ്ടു രൂപപ്പെടുത്തിയത് അർണോസ് പാതിരിയാണ്. മലയാളഭാഷയിൽ അച്ചടിച്ച ആദ്യത്തെ സമ്പൂർണ ഗ്രന്ഥമാണ് "സംക്ഷേപവേദാർഥം.' മിഷനറിയായ ബെഞ്ചമിൻ ബെയ്ലി ഇംഗ്ലീഷ്-മലയാളം നിഘണ്ടുവും ഡോ. ഹെർമൻ ഗുണ്ടർട്ട് മലയാളം-ഇംഗ്ലീഷ് നിഘണ്ടുവും പ്രസിദ്ധപ്പെടുത്തി. ഡോ. ഹെർമൻ ഗുണ്ടർട്ട് തലശ്ശേരിയിൽനിന്നു പ്രസിദ്ധപ്പെടുത്തിയ രാജ്യസമാചാരം, പശ്ചിമോദയം എന്നിവ മലയാളത്തിലെ ആദ്യത്തെ പത്രങ്ങളാണ്.

ജാതിമതഭേദമെന്യേ എല്ലാവർക്കും വിദ്യാഭ്യാസം എന്ന ആശയത്തിന് കേരളത്തിൽ തുടക്കം കുറിക്കുന്നത് മിഷനറിമാരുടെ വിദ്യാഭ്യാസ പ്രവർത്തനങ്ങളിലൂടെയാണ്. വിദ്യാഭ്യാസസ്ഥാപനങ്ങൾ ആരംഭിക്കാൻ തിരുവിതാംകൂറിലെയും കൊച്ചിയിലെയും ഭരണാധികാരികൾ മിഷനറിസംഘങ്ങൾക്ക് ഭൂമി ദാനമായി നൽകി.

തിരുവിതാംകൂറിലെയും കൊച്ചിയിലെയും നാട്ടുരാജാക്കന്മാരും വിദ്യാഭ്യാസരംഗത്ത് ഇടപെടുകയും സ്കൂളുകളും കോളേജുകളും സ്ഥാപിക്കുകയും ചെയ്തു. തിരുവിതാംകൂറിലെ ഭരണാധികാരിയായിരുന്ന ഗൗരി പാർവതി ഭായി 1817 ൽ പ്രൈമറി വിദ്യാഭ്യാസം സൗജന്യമാക്കിക്കൊണ്ട് പുറപ്പെടുവിച്ച വിളംബരം ശ്രദ്ധേയമാണ്.

ബ്രിട്ടീഷുകാരുടെ വരവിനു മുമ്പ് കേരളത്തിൽ നിലനിന്നിരുന്ന ശിക്ഷാവിധികളെക്കുറിച്ച് മുൻ ക്ലാസുകളിൽ ചർച്ചചെയ്തിട്ടുണ്ടല്ലോ. അക്കാലത്ത് കുറ്റാരോപിതന്റെ ജാതിയെ അടിസ്ഥാനമാക്കിയാണ് വിചാരണയും ശിക്ഷയും നട പ്പാക്കിയിരുന്നത്. ഈ നീതിന്യായവ്യവസ്ഥയെ ബ്രിട്ടീഷുകാർ പരിഷ്കരിച്ചു. കുറ്റവാളിയുടെ വാദം കേട്ടശേഷം കുറ്റത്തിന്റെ സ്വഭാവത്തിനനുസരിച്ച് ഏകീകൃതമായ ശിക്ഷാവിധികൾ നടപ്പിലാക്കാൻ തുടങ്ങി. ഇതോടെ ജാതിക്കതീതമായി നിയമത്തിനുമുന്നിൽ എല്ലാവരും തുല്യരായി. കേസുകളുടെ വിചാരണയ്ക്കായി വിവിധ സ്ഥലങ്ങളിൽ കോടതികൾ സ്ഥാപിച്ചു.

ബ്രിട്ടീഷ് ഭരണത്തോടെ കേരളത്തിലെ പരമ്പരാഗത ആയുർവേദ ചികിത്സാ രീതിയേക്കാൾ ആധുനിക വൈദ്യശാസ്ത്രത്തിന് പ്രാധാന്യം ലഭിച്ചു. വസൂരി തടയാനുള്ള കുത്തിവയ്പ് ആദ്യമായി നടത്തിയത് മലബാറിലാണ്. ഇക്കാലത്ത് തിരുവിതാംകൂറിലേക്ക് ഇംഗ്ലണ്ടിൽനിന്നു മരുന്നു വരുത്താൻ ഒരു കമ്പനിയെത്തന്നെ രാജാവ് നിയമിച്ചു. മലബാർ, തിരുവിതാംകൂർ, കൊച്ചി എന്നിവിടങ്ങളിൽ സർക്കാർ ആശുപ്രതികൾ ആരംഭിച്ചു.

കേരളത്തിലെ ചില സമുദായങ്ങളിൽ നിലനിന്നിരുന്ന പിന്തുടർച്ചക്രമം മാതാവ് വഴിയുള്ള മരുമക്കത്തായമായിരുന്നു. ഇംഗ്ലീഷ് വിദ്യാഭ്യാസം സിദ്ധിച്ച യുവാക്കൾ ഇതിനെതിരെ ശക്തമായി പ്രതികരിക്കുകയും കോടതികളിൽ വ്യവഹാരങ്ങൾ ഫയൽ ചെയ്യുകയും ചെയ്തു. അങ്ങനെ തിരുവിതാംകൂറിലും മലബാറിലും കൊച്ചിയിലും മരുമക്കത്തായത്തിനെതിരായ നിയമങ്ങൾ നിലവിൽ വന്നു. മക്കത്തായ സമ്പ്രദായത്തിനാണ് ഈ നിയമങ്ങൾ ഊന്നൽ നൽകിയത്. ഇതു പ്രകാരം തറവാട്ടിലെ എല്ലാ അംഗങ്ങൾക്കും സ്വത്തിനു മേൽ അവകാശം ലഭിച്ചു. ഇത് തറവാട്, കൂട്ടുകുടുംബം എന്നിവയുടെ തകർച്ചയ്ക്കു കാരണമായി. കേരളത്തിലെ വിഭവങ്ങൾ ചൂഷണം ചെയ്യാനും ഭരണം സുഗമമാക്കാനുമുള്ള നടപടികളുടെ ഭാഗമായിരുന്നു ഈ പരിഷ്കാരങ്ങൾ എങ്കിലും കേരളീയ സമൂഹത്തിന്റെ ആധുനീകരണത്തിന് ഇവ സഹായകമായി.

**പരിഷ്കരണപ്രസ്ഥാനങ്ങളും സാമൂഹികമാറ്റങ്ങളും**

**കേരളം ഒരു ഭ്രാന്താലയം**

"മലബാറിൽ (കേരളം) ഞാൻ കണ്ടതിനേക്കാൾ കവിഞ്ഞ ഒരു വിഡ്ഢിത്തം ഇതിനുമുമ്പ് എവിടെയും കണ്ടിട്ടില്ല. സവർണർ നടക്കുന്ന വഴിയിൽക്കൂടി അവർണന് നടന്നുകൂടാ... ഈ മലബാറുകാരെല്ലാം ഭ്രാന്തന്മാരാണ്... അവരുടെ വീടുകൾ അത്രയും ഭ്രാന്താലയങ്ങൾ....

**(സ്വാമി വിവേകാനന്ദൻ – 1897, മദിരാശി)**

പത്തൊമ്പതാം നൂറ്റാണ്ടിലെ കേരളത്തിന്റെ സാമൂഹികാവസ്ഥ വിശദമാക്കുന്ന സ്വാമി വിവേകാനന്ദന്റെ പരാമർശം ശ്രദ്ധിച്ചല്ലോ.

ജാതിവ്യവസ്ഥയുടെ കാർക്കശ്യം അക്കാലത്ത് കേരളത്തിൽ ശക്തമായിരുന്നു. താഴ്ന്ന ജാതിക്കാരെ തൊട്ടുകൂടാത്തവരും തീണ്ടിക്കൂടാത്തവരുമായാണ് കണക്കാക്കിയിരുന്നത്. ഒരു വ്യക്തിയുടെ സമൂഹത്തിലെ പദവി തീരുമാനിച്ചിരുന്നത് ജനിച്ച ജാതിയെ അടിസ്ഥാനമാക്കിയായിരുന്നു. ഓരോ ജാതിയിലും ധാരാളം അന്ധവിശ്വാസങ്ങളും അനാചാരങ്ങളും നിലനിന്നിരുന്നു. ആധുനികവിദ്യാഭ്യാസത്തിന്റെ പ്രചാരവും പാശ്ചാത്യ ആശയങ്ങളോടുള്ള സമ്പർക്കവും മൂലം ജാതി വ്യവസ്ഥിതിയുടെയും അന്ധവിശ്വാസങ്ങളുടെയും യുക്തിരാഹിത്യം കേരളീയർക്ക് ബോധ്യമായി. സമൂഹത്തിലെ അസമത്വങ്ങളും അനാചാരങ്ങളും ഇല്ലാതാക്കുന്നതിനുവേണ്ടി പരിഷ്കരണപ്രസ്ഥാനങ്ങൾ രൂപംകൊണ്ടു.

**ദൈവദശകവും ആത്മോപദേശശതകവും**

സാമൂഹികപരിഷ്കരണ പ്രസ്ഥാനങ്ങൾ സാമൂഹികമാറ്റത്തിനായുള്ള സമരങ്ങൾക്ക് പ്രചോദനമേകി. മാറുമറയ്ക്കാനുള്ള അവകാശത്തിനായി തെക്കൻ തിരുവിതാംകൂറിലെ ചാന്നാർ സ്ത്രീകൾ പോരാട്ടം നടത്തി. ഇതിനെത്തുടർന്ന് 1859 ൽ ജാക്കറ്റും മേൽമുണ്ടും ധരിക്കാനുള്ള അവകാശം ചാന്നാർ സ്ത്രീകൾക്ക് അനുവദിക്കാൻ ഉത്രംതിരുനാൾ മഹാരാജാവ് നിർബന്ധിതനായി.

1888 ൽ ശ്രീനാരായണഗുരു അരുവിപ്പുറത്ത് നടത്തിയ ശിവപ്രതിഷ്ഠ സാമൂഹികരംഗത്ത് പുതു ചലനങ്ങൾ സൃഷ്ടിച്ചു. ക്ഷേത്രകർമവും പൂജകളും ചെയ്യാനുള്ള അവകാശം അവർണസമുദായത്തിൽപ്പെട്ടവർക്കുകൂടി നേടിയെടുക്കാൻ ഇതിലൂടെ കഴിഞ്ഞു. “ജാതിഭേദം മതദ്വേഷം ഏതുമില്ലാതെ സർവരും സോദരത്വേന വാഴുന്ന മാതൃകാസ്ഥാനമാണിത്” എന്ന് അരുവിപ്പുറത്ത് ക്ഷേത്രത്തിനുമുന്നിൽ ശ്രീനാരായണഗുരു രേഖപ്പെടുത്തി. വിജ്ഞാനത്തിന് പ്രാധാന്യം നൽകിയിരുന്ന ഗുരു ക്ഷേത്രങ്ങളോടനുബന്ധിച്ച് വിദ്യാലയങ്ങളും വായനശാലകളും സ്ഥാപിച്ചു. വിദ്യകൊണ്ട് പ്രബുദ്ധരാവാനും സംഘടനകൊണ്ട് ശക്തരാകാനും അദ്ദേഹം ഉദ്ബോധിപ്പിച്ചു. “വാദിക്കാനും ജയിക്കാനുമല്ല, അറിയാനും അറിയിക്കാനുമാണ്' എന്ന പ്രഖ്യാപനത്തോടെ ആലുവയിൽ സർവമത സമ്മേളനം വിളിച്ചുകൂട്ടി. ഉദാത്തമായ മനുഷ്യസ്നേഹത്തിലും സർവമത സാഹോദര്യത്തിലും അധിഷ്ഠിതമായിരുന്നു ശ്രീനാരായണഗുരുവിന്റെ സന്ദേശങ്ങളും പ്രവർത്തനങ്ങളും.

സഞ്ചാരസ്വാതന്ത്ര്യത്തിനായി കേരളത്തിൽ നടന്ന പ്രക്ഷോഭങ്ങളിൽ പ്രധാനപ്പെട്ടതാണ് വൈക്കം സത്യഗ്രഹം (1924). ടി.കെ. മാധവന്റെ നേതൃത്വത്തിൽ നടന്ന ഈ സമരത്തോട് അനുഭാവം പ്രകടിപ്പിച്ച് മന്നത്ത് പത്മനാഭന്റെ നേതൃത്വത്തിൽ സവർണജാഥ സംഘടിപ്പിച്ചു. ഈ സമരങ്ങളെത്തുടർന്നാണ് വൈക്കം ക്ഷേത്രത്തിനു ചുറ്റുമുള്ള പൊതുനിരത്തിലൂടെ യാത്ര ചെയ്യാൻ അവർണജാതിക്കാർക്ക് അനുവാദം ലഭിച്ചത്. ഗുരുവായൂർ ക്ഷേത്രത്തിൽ എല്ലാ ജാതിയിലുംപെട്ട ഹിന്ദുക്കൾക്ക് പ്രവേശനം അനുവദിക്കണമെന്നാവശ്യപ്പെട്ട് കെ. കേളപ്പന്റെ നേതൃത്വത്തിൽ ഗുരുവായൂർ സത്യഗ്രഹം നടന്നു (1931). എ.കെ. ഗോപാലനായിരുന്നു സമരത്തിന്റെ വളണ്ടിയർ ക്യാപ്റ്റൻ. ഈ സത്യഗ്രഹത്തിൽ പി.കൃഷ്ണപിള്ളക്ക് ക്രൂരമായ മർദനമേറ്റു. ഈ ജനകീയസമരങ്ങളുടെയെല്ലാം ഫലമായാണ് 1936 നവംബർ 12 ന് തിരുവിതാംകൂറിൽ ക്ഷേത്രപ്രവേശന വിളംബരം പുറപ്പെടുവിച്ചത്. തുടർന്ന് മദിരാശി ക്ഷേത്രപ്രവേശനവിളംബരപ്രകാരം മലബാറിലും കൊച്ചിരാജാവിന്റെ വിളംബരപ്രകാരം കൊച്ചിയിലും എല്ലാ വിഭാഗക്കാർക്കും ആരാധനാസ്വാതന്ത്ര്യം ലഭിച്ചു.

**ദേശീയപ്രസ്ഥാനം കേരളത്തിൽ**

ഭരണപരമായി ഏകീകരിക്കപ്പെടാതിരുന്നതിനാൽ കേരളത്തിലെ ദേശീയപ്രസ്ഥാനത്തിന് ഒരു ഏകീകൃതരൂപം കൈവന്നിരുന്നില്ല. മലബാറിൽ ബ്രിട്ടീഷുകാർ നേരിട്ട് ഭരണം നടത്തിയപ്പോൾ കൊച്ചിയിലും തിരുവിതാംകൂറിലും റസിഡന്റ്മാരിലൂടെ പരോക്ഷമായാണ് ഭരണം നടത്തിയിരുന്നത്. അതിനാൽ മലബാറിലെപ്പോലെ രാഷ്ട്രീയസമരങ്ങൾ കൊച്ചിയിലും തിരുവിതാംകൂറിലും ശക്തമായിരുന്നില്ല.

**മലബാർ**

ഒന്നാം ലോക യുദ്ധകാലഘട്ടത്തിലാണ് മലബാർ പ്രദേശത്ത് രാഷ്ട്രീയപ്രവർത്തനങ്ങൾ സജീവമായത്. മലബാർ ജില്ലാ കോൺഗ്രസ്സിന്റെ പ്രഥമസമ്മേളനം 1916 ൽ ആനിബസന്റിന്റെ അധ്യക്ഷതയിൽ പാലക്കാട്ടു വച്ച് നടന്നു. കെ.പി. കേശവമേനോൻ, കെ.പി. രാമൻമേനോൻ, മുഹമ്മദ് അബ്ദുറഹിമാൻ സാഹിബ്, കെ.മാധവൻ നായർ, ഇ. മൊയ്തു മൗലവി, എം. പി നാരായണമേനോൻ എന്നിവരായിരുന്നു ഇക്കാലത്ത് കോൺഗ്രസ് പ്രവർത്തനങ്ങൾക്ക് മലബാറിൽ നേതൃത്വം നൽകിയത്. 1920 ൽ മഞ്ചേരിയിൽ നടന്ന അവസാനത്തെ മലബാർ രാഷ്ട്രീയസമ്മേളനത്തിൽ ഭരണപരിഷ്കരണം, കുടിയാൻ പ്രശ്നം, ഖിലാഫത്ത് തുടങ്ങിയ വിഷയങ്ങൾ ചർച്ച ചെയ്തു.

1920 ൽ ഗാന്ധിജിയും ഷൗക്കത്തലിയും കോഴിക്കോട്ടെത്തി ഖിലാഫത്ത് പ്രസ്ഥാനത്തിന് പിന്തുണ പ്രഖ്യാപിച്ചു. കട്ടിലശ്ശേരി മുഹമ്മദ് മൗലവി പ്രസിഡന്റായും മുഹമ്മദ് അബ്ദുറഹിമാൻ സാഹിബ് സെക്രട്ടറിയായും ഖിലാഫത്ത് കമ്മിറ്റി രൂപീകരിച്ചു. ഖിലാഫത്ത് പ്രസ്ഥാനം മലബാറിൽ ശക്തിപ്പെട്ടു. അതേത്തുടർന്ന് മലബാറിൽ പലടത്തും ബ്രിട്ടീഷുകാരുമായി നേരിട്ടുള്ള ഏറ്റുമുട്ടലുകൾ ഉണ്ടായി. ഏറനാട്, വള്ളുവനാട്, പൊന്നാനി താലൂക്കുകളിലായി മലബാറിലെ കർഷകരായ മാപ്പിളമാർ ശക്തമായ പോരാട്ടങ്ങൾക്കു നേതൃത്വം നൽകി. ഈ സമരങ്ങളെ പൊതുവെ മലബാർ കലാപം (1921) എന്നാണു വിശേഷിപ്പിക്കുന്നത്.

1930 കളിൽ നിയമലംഘനപ്രസ്ഥാനം മലബാറിൽ ശക്തമായി. കെ.കേളപ്പന്റെ നേതൃത്വത്തിൽ പയ്യന്നൂരിലും മുഹമ്മദ് അബ്ദുറഹിമാന്റെ നേതൃത്വത്തിൽ കോഴിക്കോട്ടും ഉപ്പുനിയമം ലംഘിച്ച് ഉപ്പുണ്ടാക്കി. ഉപ്പുനിയമം ലംഘിച്ച സത്യഗ്രഹികളെ ബ്രിട്ടീഷ് പട്ടാളം ക്രൂരമായി മർദ്ദിക്കുകയും സമരക്കാരെ അറസ്റ്റു ചെയ്ത് ജയിലിലടച്ചു. വിദേശവസ്തു ബഹിഷ്കരണവും മദ്യഷാപ്പ് പിക്കറ്റിങ്ങുകളും ഖാദി പ്രചാരണവും നിയമലംഘനത്തിന്റെ ഭാഗമായി നടന്നു. 1934 ൽ ഗാന്ധിജി നിയമലംഘനപ്രസ്ഥാനം പിൻവലിച്ചതിൽ പ്രതിഷേധിച്ച് കേരളത്തിലെ കോൺഗ്രസ് പ്രവർത്തകരിൽ ഒരു വിഭാഗം കോൺഗ്രസ് സോഷ്യലിസ്റ്റ് പാർട്ടി രൂപീകരിച്ചു. 1939 ൽ കോൺഗ്രസ് സോഷ്യലിസ്റ്റ് പാർട്ടി കമ്യൂണിസ്റ്റ് പാർട്ടിയായി രൂപപ്പെട്ടു. ഇ.എം.എസ്., എ.കെ. ഗോപാലൻ, പി. കൃഷ്ണപിള്ള എന്നിവരായിരുന്നു പ്രമുഖ കമ്യൂണിസ്റ്റ് നേതാക്കൾ. അവർ കർഷകരെയും തൊഴിലാളികളെയും സംഘടിപ്പിച്ച് ജന്മിത്വത്തിനെതിരെയും ബ്രിട്ടീഷ് സാമ്രാജ്യത്വത്തിനെതിരെയും സമരരംഗത്തിറങ്ങി. കയ്യൂർ, മൊറാഴ, കരിവെള്ളൂർ എന്നിവിടങ്ങളിൽ കർഷകസംഘടനയുടെ നേതൃത്വത്തിൽ സായുധ സമരങ്ങൾ നടന്നു. ക്വിറ്റ് ഇന്ത്യാ സമരകാലത്ത് തൃശ്ശൂരിൽ സർക്കാർക്കെതിരെ ഒളിവിൽ താമസിച്ച് കൊണ്ട് സംഘടനയും രഹസ്യപ്രവർത്തനങ്ങൾ നടത്തി. ഇതിൽ പ്രധാനപ്പെട്ടതാണ് കിഴക്കൂട്ടിരി ബോംബ് കേസ്. ഹരോൾഡ് പാലം തകർക്കാൻ കെ.ബി. മേനോൻ, കുഞ്ഞിരാമ പൊതുവാൾ എന്നിവരുടെ നേതൃത്വത്തിൽ ഗൂഢാലോചന നടത്തിയെന്നാരോപിച്ച് 27 പേരെ അറസ്റ്റ് ചെയ്ത് കേസ്സെടുത്തു.

പൂക്കോട്ടൂർ യുദ്ധം

നിസ്സഹകരണവും ഖിലാഫത്തും ശക്തമായ മലബാറിൽ 1921 ലെ മലബാർ കലാപത്തിന്റെ ഭാഗമായി നടന്ന പ്രധാന സംഭവമാണ് പൂക്കോട്ടൂർ യുദ്ധം. പൂക്കോട്ടൂരിലെ ഖിലാഫത്ത് കമ്മിറ്റിയുടെ സെക്രട്ടറിയായ വടക്കെ വീട്ടിൽ മുഹമ്മദിനെ മോഷ്ടാവാണെന്ന് ആരോപിച്ച് അറസ്റ്റ് ചെയ്യാൻ ബ്രിട്ടീഷ് പോലീസ് ശ്രമിച്ചതോടെയാണ് കലാപം ആരംഭിച്ചത്. മൂവായിരത്തിലധികം ആളുകൾ പങ്കെടുത്ത കലാപം അമർച്ച ചെയ്യാൻ ബ്രിട്ടീഷ് ഗവൺമെൻ്റ് ഏറെ പ്രയാസപ്പെട്ടു. യുദ്ധത്തിൽ നൂറുകണക്കിന് പേർ കൊല്ലപ്പെട്ടു.

ഇന്ത്യൻ നാഷണൽ കോൺഗ്രസിന്റെ അധ്യക്ഷപദവിയിലിരുന്ന ഒരേ ഒരു മലയാളിയാണ് പാലക്കാട്ടുകാരനായ ചേറ്റൂർ ശങ്കരൻനായർ. 1897 ലെ അമരാവതി സമ്മേളനത്തിലാണ് അദ്ദേഹം പ്രസിഡന്റായി തിരഞ്ഞടുക്കപ്പെട്ടത്. ജാലിയൻവാലാബാഗ് കൂട്ടക്കൊലയിൽ പ്രതിഷേധിച്ച് അദ്ദേഹം വൈസ്രോയിയുടെ എക്സിക്യൂട്ടീവ് കൗൺസിൽ അംഗത്വം രാജിവച്ചു. ഗാന്ധിയൻ സമരമാർഗങ്ങളോട് കടുത്ത വിയോജിപ്പ് പ്രകടിപ്പിച്ച അദ്ദേഹം "ഗാന്ധിയും അരാജകത്വവും (Gandhi and Anarchy) എന്ന ഗ്രന്ഥം രചിച്ചു.

തിരുവിതാംകൂറിൽ രാഷ്ട്രീയ പ്രക്ഷോഭത്തിന്റെ ആരംഭം കുറിക്കുന്നത് 1891 ലെ മലയാളി മെമ്മോറിയലോടു കൂടിയാണ്. സർക്കാർ ജോലികളിൽ തിരുതാംകൂർകാർക്ക് മതിയായ പ്രാതിനിധ്യം ആവശ്യപ്പെട്ട് ബാരിസ്റ്റർ ജി.പി. പിള്ളയുടെ നേതൃത്വത്തിൽ പതിനായിരത്തിലധികം പേർ ഒപ്പിട്ട മെമ്മോറാണ്ടം മഹാരാജാവിന് സമർപ്പിച്ചു. ഇത് മലയാളി മെമ്മോറിയൽ എന്നറിയപ്പെടുന്നു. 1896 ൽ ഡോ. പൽപ്പു ഈഴവർ അനുഭവിക്കുന്ന പ്രയാസങ്ങൾ ചൂണ്ടിക്കാണിച്ച് ഈഴവ മെമ്മോറിയലും മഹാരാജാവിന് സമർപ്പിച്ചു. തിരുവിതാംകൂർ ദിവാനെ വിമർശിച്ചതിന്റെ പേരിൽ "സ്വദേശാഭിമാനി' പത്രത്തിന്റെ പത്രാധിപരായ രാമകൃഷ്ണപിള്ളയെ നാടുകടത്തിയത് വലിയ രാഷ്ട്രീയചലനങ്ങൾ സൃഷ്ടിച്ചു. തിരുവിതാംകൂറിലുടനീളം വിദ്യാർഥി പ്രക്ഷോഭങ്ങൾ വളർന്നുവന്നു. സർക്കാർ ഉദ്യോഗങ്ങളിലും നിയമസഭയിലും ജനസംഖ്യാനുപാതികമായി സംവരണം വേണമെന്നാവശ്യപ്പെട്ട് ക്രിസ്ത്യൻ - മുസ്ലിം - ഈഴവ സമുദായക്കാർ 1932 ൽ നിവർത്തന പ്രക്ഷോഭം ആരംഭിച്ചു. എൻ.വി.ജോസഫ്, പി.കെ. കുഞ്ഞ്, സി. കേശവൻ എന്നിവരുടെ നേതൃത്വത്തിലാണ് ഉത്തരവാദഭരണത്തിനായുള്ള ഈ സമരം നടന്നത്. 1938 ൽ പട്ടം താണു പിള്ള പ്രസിഡന്റായി തിരുവിതാംകൂർ സ്റ്റേറ്റ് കോൺഗ്രസ് രൂപംകൊണ്ടതോടെ തിരുവിതാംകൂറിൽ രാഷ്ട്രീയ പ്രവർത്തനങ്ങൾ തുടങ്ങി. ദിവാൻ സർ സി.പി. രാമസ്വാമി അയ്യരുടെ ഭരണപരിഷ്കാരങ്ങൾക്കെതിരെ 1946-ൽ നടന്ന പുന്നപ്ര-വയലാർ സമരത്തോടെ തൊഴിലാളികളും രാഷ്ട്രീയരംഗത്തേക്കു വന്നു.

ദിവാനായ ഷൺമുഖം ചെട്ടി വൈദ്യുതി വിതരണം സ്വകാര്യകമ്പനിയെ ഏൽപ്പിച്ചതിനെതിരെ നടന്ന ഇലക്ട്രിസിറ്റി സമരത്തോടെയാണ് (1936) കൊച്ചിയിൽ ഉത്തരവാദഭരണത്തിനായുള്ള പ്രക്ഷോഭങ്ങൾ ആരംഭിക്കുന്നത്. എന്നാൽ തിരുവിതാംകൂറിലെപ്പോലെ കൊച്ചിയിൽ പ്രക്ഷോഭങ്ങൾ ശക്തമായിരുന്നില്ല. 1941 ൽ എസ്. നീലകണ്ഠഅയ്യർ, വി.ആർ.കൃഷ്ണനെഴുത്തച്ചൻ എന്നിവരുടെ നേതൃത്വത്തിൽ കൊച്ചി രാജ്യ പ്രജാമണ്ഡലം രൂപീകൃതമായശേഷം രാഷ്ട്രീയസമരങ്ങൾ ശക്തിപ്പെട്ടുവന്നു. ഇ. ഇക്കണ്ടവാര്യർ, പനമ്പിള്ളി ഗോവിന്ദമേനോൻ, കെ. അയ്യപ്പൻ തുടങ്ങിയവരായിരുന്നു കൊച്ചി രാജ്യ പ്രജാമണ്ഡലത്തിന്റെ പ്രവർത്തനങ്ങൾക്ക് നേതൃത്വം നൽകിയത്.

നമ്മുടെ നാട്ടിലെ സാമ്പത്തികവ്യവസ്ഥ ഏറ്റവും അതൃപ്തികരമായ ഒന്നാണ്. ഒരു വശത്ത് കുബേരൻമാർ സുഖിക്കുകയും മറുവശത്ത് 80% ആളുകളും ദുരിതം അനുഭവിക്കുകയുമാണ് ചെയ്യുന്നത്. ഈ സാമ്പത്തികവ്യവസ്ഥകൊണ്ട് പട്ടിണിയും പരിവട്ടവും ആയിട്ടാണ് നമ്മുടെ ആളുകൾ കഴിയുന്നത്. ഈ സാമ്പത്തികവ്യവസ്ഥ മാറാതെ തിരുവിതാംകൂറിൽ ഒരു ഭരണകൂടത്തിന് ജീവിക്കുവാൻ സാധ്യമല്ല. ഒരു സ്ഥിതി സമീകരണംകൊണ്ടു മാത്രമേ സാമ്പത്തികവ്യവസ്ഥ മാറുകയുള്ളൂ. ഭാവി തിരുവിതാംകൂർ ഒരു സോഷ്യലിസ്റ്റ് തിരുവിതാംകൂർ ആയാൽ മാത്രമേ തിരുവിതാംകൂറിന് നിലനിൽക്കുവാൻ സാധ്യമുള്ളൂ. അത് മാറുന്നത് ഒരു രക്തച്ചൊരിച്ചിൽ കൊണ്ടു മാത്രമേ സാധ്യമാകൂ എന്ന് ഞാൻ വിചാരിക്കുന്നില്ല. ഏതു സാമ്പത്തിക നീതിയും സമാധാനപരമായിരിക്കണം.

**അവലംബം : വർക്കല ക്ഷേത്രമൈതാനത്തു വച്ചു കൂടിയ സ്റ്റേറ്റ് കോൺഗ്രസ് യോഗത്തിൽ മിസ് ആനിമസ്കീൻ ചെയ്ത പ്രസംഗം (സ്വാതന്ത്ര്യസമരസേനാനികളുടെ തിരഞ്ഞെടുത്ത പ്രസംഗങ്ങൾ, സംസ്ഥാന പുരാരേഖാ വകുപ്പ്)**

**ദേശീയപ്രസ്ഥാനവും സ്ത്രീകളും**

**എ.വി. കുട്ടിമാളു അമ്മ**

മുകളിൽ നൽകിയിരിക്കുന്ന പ്രസംഗത്തിന്റെ ഭാഗം ശ്രദ്ധിച്ചല്ലോ. സ്ത്രീകളും കേരളമൊട്ടാകെ രാഷ്ട്രീയ പ്രക്ഷോഭങ്ങളിൽ സജീവമായി പങ്കെടുക്കുകയും അവരുടെ രാഷ്ട്രീയബോധം പ്രകടിപ്പിക്കുകയും ചെയ്തിരുന്നു.

വിദേശവസ്ത്ര ബഹിഷ്കരണം, മദ്യഷാപ്പ് പിക്കറ്റിങ്, അയിത്തോച്ചാടനം, ഖാദി പ്രചാരണം എന്നിവ സ്ത്രീപങ്കാളിത്തം കൊണ്ട് ശ്രദ്ധേയമായിരുന്നു. 1931 ൽ കോൺഗ്രസ്സിന്റെ വടകര സമ്മേളനത്തിന്റെ ഭാഗമായി മഹിളാസമ്മേളനം ചേർന്നു. അത് കേരളത്തിലെ ആദ്യത്തെ മഹിളാ സമ്മേളനമായാണ് അറിയപ്പെടുന്നത്. മലബാറിൽ എ.വി. കുട്ടിമാളു അമ്മയും തിരുവിതാംകൂറിൽ അക്കമ്മ ചെറിയാൻ, ആനി മസ്ക്രീൻ തുടങ്ങിയവരും ദേശീയപ്രക്ഷോഭത്തിന് നേതൃത്വം നൽകിയവരാണ്.

കൗമുദിയെപ്പറ്റി ഗാന്ധിജി

“ഹരിജനോദ്ധാരണത്തിന്റെ ഭാഗമായി ഞാൻ വടകരയിൽ സംസാരിക്കുമ്പോൾ ആഭരണങ്ങൾ സംഭാവനയായി നൽകണമെന്ന് സ്ത്രീജനങ്ങളോട് ആവശ്യപ്പെട്ടിരുന്നു. പ്രസംഗം നിർത്തിയ ഉടനെ പതിനാറുകാരിയായ കൗമുദി എന്ന പെൺകുട്ടി പ്ലാറ്റ്ഫോമിലേക്ക് കയറിവന്നു. അവൾ കൈയിലെ വള അഴിച്ചു തന്നുകൊണ്ട് എന്നോട് ഓട്ടോഗ്രാഫ് ആവശ്യപ്പെട്ടു. ഞാനത് നൽകാൻ ഒരുങ്ങുകയായിരുന്നു. അപ്പോൾ അവൾ മറ്റേ വളയും അഴിച്ചുതന്നു. ഞാൻ പറഞ്ഞു, നീ രണ്ടു വളകളും എനിക്ക് തരണമെന്നില്ല. സ്വർണ നെക്ലേസ് ഊരിത്തന്നുകൊണ്ടാണ് അവൾ അതിനു മറുപടി പറഞ്ഞത്. അവൾ ആളുകളുടെ ആഹ്ലാദാരവങ്ങൾക്കിടെ തന്റെ കർണാഭരണങ്ങൾ കൂടി അഴിച്ചുതന്നു. ഈ ആഭരണങ്ങൾക്കു പകരം ആഭരണങ്ങൾ വാങ്ങി അണിയേണ്ടതില്ലെന്ന് ഞാൻ കൗമുദിയെ ഓർമിപ്പിച്ചു. നിന്റെ ത്യാഗം നീ ഉപേക്ഷിച്ച ആഭരണങ്ങളേക്കാൾ സത്യസന്ധമായ ആഭരണമാണ്.

**ഐക്യകേരളത്തിലേക്ക്**

ഒരേ ഭാഷ സംസാരിച്ചിരുന്നവരെങ്കിലും മലയാളികൾ മൂന്നു വ്യത്യസ്ത ഭരണമേഖലകളിലായി ഭിന്നിച്ചു കിടക്കുകയായിരുന്നു. 1920 ൽ നാഗ്പൂരിൽ ചേർന്ന കോൺഗ്രസ് സമ്മേളനം ഭാഷാടിസ്ഥാനത്തിൽ സംസ്ഥാന കോൺഗ്രസ് കമ്മിറ്റികൾ രൂപീകരിക്കാൻ തീരുമാനിച്ചു. ഇതിന്റെ അടിസ്ഥാനത്തിൽ 1921 ഏപ്രിൽ 23 മുതൽ 26 വരെ ഒറ്റപ്പാലത്തു വച്ച് ഒന്നാം കേരള സംസ്ഥാന രാഷ്ട്രീയ സമ്മേളനം നടന്നു. ആന്ധ്ര കേസരി എന്നറിയപ്പെടുന്ന ബാരിസ്റ്റർ ടി. പ്രകാശമായിരുന്നു ഈ സമ്മേളനത്തിന്റെ അധ്യക്ഷൻ. തുടർന്ന് തിരുവിതാംകൂർ, കൊച്ചി, മലബാർ പ്രദേശങ്ങളെ ഉൾപ്പെടുത്തി കേരളപ്രദേശ് കോൺഗ്രസ് കമ്മിറ്റി നിലവിൽ വന്നു. ജവഹർലാൽ നെഹ്റുവിന്റെ അധ്യക്ഷതയിൽ ചേർന്ന പയ്യന്നൂർ കോൺഗ്രസ് സമ്മേളനത്തിൽ സ്വാതന്ത്ര്യത്തിനുശേഷം കേരളത്തെ ഒരു പ്രത്യേക സംസ്ഥാനമായി പുനസ്സംഘടിപ്പിക്കണമെന്ന പ്രമേയം അവതരിപ്പിച്ചു. 1947 ൽ കേളപ്പന്റെ അധ്യക്ഷതയിൽ തൃശൂരിൽ ചേർന്ന ഐക്യകേരള കൺവെൻഷനിലും സ്വാതന്ത്ര്യപ്രാപ്തിക്കുശേഷം ആലുവയിൽ വച്ച് ചേർന്ന ഐക്യകേരളസമ്മേ ളനത്തിലും ഐക്യകേരള പ്രമേയം പാസാക്കി. ഇതേത്തുടർന്ന് 1949 ജൂലൈ ഒന്നിന് തിരുവിതാംകൂറിനെയും കൊച്ചിയെയും സംയോജിപ്പിച്ച് തിരു-കൊച്ചി സംസ്ഥാനം രൂപീകരിച്ചു. മലയാളം സംസാരിക്കുന്ന പ്രദേശങ്ങളെ ഉൾപ്പെടുത്തി കേരളം രൂപീകരിക്കണമെന്ന് ഇ.എം.എസ്. നമ്പൂതിരിപ്പാട് "ഒന്നേകാൽ കോടി മലയാളികൾ' എന്ന ഗ്രന്ഥത്തിൽ സൂചിപ്പിക്കുകയുണ്ടായി. ഭാഷാടിസ്ഥാനത്തിൽ സംസ്ഥാനരൂപീകരണത്തിനായി പ്രക്ഷോഭങ്ങൾ ശക്തമായതിനെ തുടർന്ന് കേന്ദ്ര ഗവൺമെന്റ് സംസ്ഥാന പുനസ്സംഘടനാ കമ്മീഷൻ രൂപീകരിച്ചു. കമ്മീഷന്റെ ശുപാർശ പ്രകാരം മലബാർ, തിരുവിതാംകൂർ, കൊച്ചി പ്രദേശങ്ങൾ ഉൾപ്പെടുത്തി 1956 നവംബർ 1 ന് കേരളസംസ്ഥാനം രൂപീകൃതമായി.

തിരുവിതാംകൂറിന്റെ ഭാഗമായിരുന്ന തോവാള, അഗസ്തീശ്വരം, കൽക്കുളം, വിളവൻകോട് എന്നീ താലൂക്കുകൾ മദിരാശി സംസ്ഥാനത്തിനു വിട്ടുകൊടുത്തു. തെക്കൻ കർണാടകത്തിന്റെ ഭാഗമായിരുന്ന കാസറഗോഡ്, ഹോസ്ദുർഗ് താലൂക്കുകൾ കേരളത്തോട് കൂട്ടിച്ചേർക്കപ്പെട്ടു.

**ഐക്യകേരള പ്രതിജ്ഞ**

മൂന്നായ് മുറിഞ്ഞു കിടക്കുമീ കേരളം ഒന്നാക്കുമെന്നായ് പ്രതിജ്ഞചെയ്യുന്നു നാം നൂറ്റിരുപത്തഞ്ചു ലക്ഷം കരൾകളിൽ ഒത്തു തുടിപ്പത് സത്യാക്ഷരങ്ങളാം രണ്ടരക്കോടി ബലിഷ്ഠഹസ്തങ്ങള സംഗരത്തിങ്കലുണ്ടായുധമേന്തുവാൻ ധൈര്യമുണ്ടെകിലെതിർത്തിനി നിൽക്കട്ടെ ദൈവാധികാരവും സന്ധിപ്പഴമയും ശക്തിയുണ്ടെങ്കിലെതിർത്തിനി നിൽക്കട്ടെ ധിക്കാരകാപട്യമർദനശക്തികൾ

സ്വേച്ഛാധിപത്യം തകർത്തു, ബഹുജന സ്വച്ഛന്ദവാഴ്ച നടപ്പാക്കുമിങ്ങുനാം ഒറ്റ ജനസഭ, ഒറ്റനീതിന്യായം ഒറ്റ സർക്കാരിനികേരളഭൂമിയിൽ

-എൻ.വി. കൃഷ്ണവാരിയർ

അധ്യായം 09

രാഷ്ട്രവും രാഷ്ട്രതന്ത്രശാസ്ത്രവും

**ഇത് ഞങ്ങളുടെ രണ്ടാം ജന്മമാണ്. ജീവനോടെ നാട്ടിലേക്കു തിരിച്ചു വരാൻ കഴിയുമെന്ന് യാതൊരു പ്രതീക്ഷയും ഉണ്ടായിരുന്നില്ല. ഞങ്ങളെ മോചിപ്പിക്കുന്നതിനായി പ്രവർത്തിച്ച ഇന്ത്യാ ഗവൺമെന്റിനോടും മറ്റെല്ലാവരോടും ഞങ്ങൾ നന്ദി രേഖപ്പെടുത്തുന്നു. ഇന്ത്യൻ പൗരനായതിൽ അഭിമാനം തോന്നുന്ന നിമിഷമാണിത്.**

സിറിയയിലെ ആഭ്യന്തരകലാപത്തിൽപ്പെട്ട് നാട്ടിലേക്കു തിരിച്ചുവരാൻ കഴിയാതിരുന്ന ഇന്ത്യൻ നഴ്സുമാരെ സർക്കാർ തിരികെയെത്തിച്ചപ്പോഴുള്ള അവരുടെ പ്രതികരണമാണ് മുകളിൽ നൽകിയിരിക്കുന്നത്. സമാനമായ സംഭവങ്ങളെക്കുറിച്ച് നിങ്ങൾക്കും അറിവുണ്ടാകുമല്ലോ? ജനങ്ങളുടെ ജീവനും സ്വത്തും സംരക്ഷിക്കാനും ജനക്ഷേമപ്രവർത്തനങ്ങൾ നടപ്പാക്കാനും പ്രതിസന്ധിഘട്ടങ്ങളിൽ ഫലപ്രദമായി പ്രവർത്തിക്കാനും കഴിയുന്ന ഏക സ്ഥാപനം രാഷ്ട്രം മാത്രമാണ്. അതിനാൽ നാം രൂപീകരിച്ചിട്ടുള്ള സാമൂഹിക-രാഷ്ട്രീയ സ്ഥാപനങ്ങളിൽ ഏറ്റവും പ്രധാനപ്പെട്ടതാണ് രാഷ്ട്രം.

സാർവത്രികവും ശക്തവും ഒഴിച്ചുകൂടാൻ സാധിക്കാത്തതുമായ ഒരു സ്ഥാപനമാണ് രാഷ്ട്രം. മനുഷ്യൻ സ്ഥിരവാസം ആരംഭിച്ചതിനെത്തുടർന്നാണ് രാഷ്ട്രം രൂപീകൃതമായത്. വ്യത്യസ്ത രൂപത്തിലും ഘടനയിലുമായിരുന്നു എങ്കിലും രാഷ്ട്രം എല്ലാകാലത്തും നിലനിന്നിരുന്നതായി ചരിത്രത്തിൽ നിന്നു നമുക്ക് മനസ്സിലാക്കാം. രാഷ്ട്രം എന്ന പദം ആദ്യമായി ഉപയോഗിച്ചത് പാശ്ചാത്യചിന്തകനായ നിക്കോളോ മാക്യവല്ലിയാണ്.

**എന്താണ് രാഷ്ട്രം?**

ഒരു നിശ്ചിത ഭൂപ്രദേശത്ത് സ്ഥിരമായി അധിവസിക്കുന്നവരും പരമാധികാരമുള്ള ഗവൺമെന്റോടുകൂടിയതുമായ ഒരു ജനതയാണ് രാഷ്ട്രം.

രാഷ്ട്രരൂപീകരണത്തിന് അനിവാര്യമായ ഒരു ഘടകമാണ് ജനങ്ങൾ. പരസ്പരധാരണ, പരസ്പരാശ്രയത്വം, പൊതുതാൽപ്പര്യം എന്നിവയെ അടിസ്ഥാനമാക്കി ജനങ്ങൾ ഒത്തൊരുമയോടെ പ്രവർത്തിക്കേണ്ടത് രാഷ്ട്രത്തിന്റെ നിലനിൽപ്പിന് അത്യന്താപേക്ഷിതമാണ്. ജനങ്ങളില്ലാതെ രാഷ്ട്രമില്ല. എന്നാൽ ഒരു രാജ്യത്ത് ഉണ്ടായിരിക്കേണ്ട ഏറ്റവും കുറഞ്ഞ ജനസംഖ്യയെത്രയെന്നോ പരമാവധി എത്ര ജനങ്ങൾ ഉണ്ടാകണമെന്നോ നിശ്ചയിക്കപ്പെട്ടിട്ടില്ല. അമിതമായ ജനസംഖ്യയും കുറഞ്ഞ ജനസംഖ്യയും രാഷ്ട്രത്തിന് ഗുണകരമല്ല. ഇത് രാഷ്ട്രത്തിന്റെ വികസനത്തെ പ്രതികൂലമായി ബാധിക്കും. ജനസംഖ്യ കുറവായ കാനഡ കുടിയേറ്റത്തെ പ്രോത്സാഹിപ്പിക്കുന്നുണ്ട്. മനുഷ്യവിഭവശേഷിയുടെ ലഭ്യതക്കുറവാണ് ഇതിനു കാരണം. എന്നാൽ അമിതജനസംഖ്യ തൊഴിലില്ലായ്മയ്ക്കും ദാരിദ്ര്യത്തിനും കാരണമാകുന്നു.

ഒരു രാജ്യത്തെ ജനങ്ങൾ ഒരു മതവിഭാഗത്തിൽപ്പെട്ടവരോ ഒരേ ഭാഷയോ സംസ്കാരമോ ഉള്ളവരോ ആവണമെന്നില്ല. എന്നാൽ പൊതുവായ ദേശീയതയെ അടിസ്ഥാനമാക്കി ഒത്തൊരുമയോടെ ജീവിക്കുന്നവരായിരിക്കണം. ദേശീയത എന്താണെന്നും അത് ഏതു രീതിയിൽ രാഷ്ട്രത്തെ സ്വാധീനിക്കുന്നു എന്നും മുൻ അധ്യായങ്ങളിൽ ചർച്ച ചെയ്തിട്ടുണ്ടല്ലോ.

**ഭൂപ്രദേശം (Territory)**

ഭൂപടവും ചുവടെ നൽകിയ വിവരങ്ങളും പരിശോധിക്കൂ. ഇന്ത്യയുടെ ഭൂപ്രദേശം, അതിർത്തികൾ എന്നിവയെക്കുറിച്ചുള്ള പരാമർശങ്ങളാണ് ഭൂപടത്തിനൊപ്പം നൽകിയിരിക്കുന്നത്. രാഷ്ട്രരൂപീകരണത്തിന് അനിവാര്യമായ ഒരു ഘടകമാണ് ഭൂപ്രദേശം.

കൃത്യമായ അതിർത്തികളോടുകൂടിയ ഒരു ഭൂപ്രദേശം രാഷ്ട്രത്തിനുണ്ടാവണം. ജനങ്ങൾ നിശ്ചിത ഭൂപ്രദേശത്ത് സ്ഥിരതാമസമാക്കുമ്പോഴാണ് രാഷ്ട്രം രൂപീകരിക്കപ്പെടുക. ഭൂപ്രദേശമേഖലയിൽ രാഷ്ട്രത്തിന് പൂർണമായ നിയന്ത്രണം ഉണ്ടായിരിക്കണം.

ഭൂപ്രദേശം എന്നാൽ കരയും ജലമേഖലയും വായുമേഖലയും തീരപ്രദേശവും ചേർന്നതാണ്.

അറ്റ്ലസിന്റെ സഹയാത്തോടെ ലോകരാഷ്ട്രീയ ഭൂപടം നിരീക്ഷിക്കൂ. വലുപ്പം കൂടിയ റഷ്യ, കാനഡ, അമേരിക്ക തുടങ്ങിയ രാജ്യങ്ങളും വലുപ്പം കുറഞ്ഞ സാൻമെരീനോ, വത്തിക്കാൻ സിറ്റി തുടങ്ങിയ രാജ്യങ്ങളും നിങ്ങൾക്ക് കാണാൻ കഴിയും. ഭൂപ്രദേശവലുപ്പം രാഷ്ട്രരൂപീകരണത്തെ ബാധിക്കുന്നില്ല;

**ഗവൺമെന്റ്**

രാഷ്ട്രത്തിനനിവാര്യമായ ഘടകമാണ് ഗവൺമെന്റ്. രാഷ്ട്രത്തിനുവേണ്ടി നിയമങ്ങൾ നിർമിക്കുകയും നടപ്പാക്കുകയും നീതി ഉറപ്പാക്കുകയും ചെയ്യുന്നത് ഗവൺമെന്റാണ്.

ജനങ്ങൾക്ക് സുരക്ഷ ഉറപ്പാക്കുന്നതും വിവിധ സേവനങ്ങൾ ലഭ്യമാക്കുന്നതും ഗവൺമെന്റാണ്. രാഷ്ട്രത്തിനുവേണ്ടി ഗവൺമെന്റുകൾ നിർവഹിക്കുന്ന ഏതാനും ചുമതലകൾ ചുവടെ നൽകിയിരിക്കുന്നു.

ക്രമസമാധാനം ഉറപ്പുവരുത്തുക.

തൊഴിലവസരങ്ങൾ വർധിപ്പിക്കുക.

വികസനപദ്ധതികൾ നടപ്പാക്കുക.

ഗവൺമെന്റുകൾ നിർവഹിക്കുന്ന ഇത്തരം ചുമതലകളിലൂടെയാണ് രാഷ്ട്രം ജനങ്ങളിലേക്കെത്തുന്നത്. വിവിധ രാജ്യങ്ങളിൽ വ്യത്യസ്തതരം ഗവൺമെന്റുകളാണ് നിലനിൽക്കുന്നത്. രാജഭരണം, സൈനികഭരണം, ജനാധിപത്യഭരണം എന്നിങ്ങനെ വിവിധ തരം ഗവൺമെന്റുകളുണ്ട്. ഏതുതരം ഗവൺമെന്റായാലും എല്ലാ രാഷ്ട്രങ്ങളിലും ഗവൺമെന്റ് ഉണ്ടാവണം. ഗവൺമെന്റുകൾ കാലാനുസൃതമായ മാറ്റങ്ങൾക്കു വിധേയമാണ്. എന്നാൽ രാഷ്ട്രം സ്ഥിരമാണ്.

പരമാധികാരം (Sovereignty)

ബാഹ്യനിയന്ത്രണമില്ലാതെ ആഭ്യന്തരവിഷയങ്ങളിൽ തീരുമാനമെടുക്കാനും അന്തർദേശീയ വിഷയങ്ങളിൽ സ്വന്തമായ നിലപാടെടുക്കാനുമുള്ള പൂർണമായ അധികാരം രാഷ്ട്രത്തിനുണ്ട്. രാഷ്ട്രത്തിന്റെ ഈ അധികാരം പരമാധികാരം എന്നറിയപ്പെടുന്നു. രാഷ്ട്രത്തെ മറ്റു സ്ഥാപനങ്ങളിൽനിന്നു വ്യത്യസ്തമാക്കുന്നത് പരമാധികാരമാണ്.

ജനങ്ങളും ഭൂപ്രദേശവും ഗവൺമെന്റും ഉണ്ടായാലും രാഷ്ട്രം രൂപീകരിക്കപ്പെടുകയില്ല. പരമാധികാരം ഉണ്ട ങ്കിൽ മാത്രമേ രാഷ്ട്രം നിലവിൽ വരുകയുള്ളൂ. രാഷ്ട്രത്തിന്റെ സമ്പൂർണവും അപരിമിതവും അവിഭാജ്യവുമായ അധികാരമാണത്. പരമാധികാരം വിഭജിക്കപ്പെട്ടാൽ പുതിയ രാഷ്ട്രം രൂപീകരിക്കപ്പെടും. പരമാധികാരത്തിന് പ്രധാനമായും രണ്ടു തലങ്ങളുണ്ട്. അവ ഏതെല്ലാമാ ണെന്ന് നിരീക്ഷിക്കൂ.

ആഭ്യന്തരതലം : ഭൂപ്രദേശപരിധിക്കുള്ളിൽ എല്ലാ വിഷയത്തിലും തീരുമാങ്ങളിൽ സ്വന്തമായ തീരുമാനമെടുക്കാനുള്ള അധികാരം

ബാഹ്യതലം: അന്തർദേശീയ വിഷയങ്ങളിൽ സ്വന്തമായ തീരുമാനമെടുക്കാനുള്ള അധികാരം.

**രാഷ്ട്രത്തിന്റെ ചുമതലകൾ**

രാഷ്ട്രത്തിന്റെ ചുമതല സംബന്ധിച്ച് പ്രമുഖ പാശ്ചാത്യചിന്തകനായ ജെർമി ബെന്താമിന്റെ കാഴ്ചപ്പാടാണ് മുകളിൽ നൽകിയിരിക്കുന്നത്. പൊതുനന്മ അഥവാ ജനക്ഷേമം എല്ലാ രാഷ്ട്രങ്ങളുടെയും ചുമതലയാണ്. ഗ്രീക്ക് ചിന്തകരായ പ്ലേറ്റോയും അരിസ്റ്റോട്ടിലും രാഷ്ട്രത്തിന്റെ പ്രധാന ചുമതലയായി കണക്കാക്കിയത് പൗരന് മെച്ചപ്പെട്ട ജീവിതം നൽകുക എന്നതാണ്.

ആധുനികകാലത്ത് അതിവിപുലമായ ചുമതലകളാണ് രാഷ്ട്രത്തിനുള്ളത്.

രാഷ്ട്രത്തിന്റെ ലക്ഷ്യം ഏറ്റവും കൂടുതൽ പേർക്ക് ഏറ്റവും കൂടുതൽ നന്മ ചെയ്യലാണ്.

-ജെർമി ബന്താം

ക്ഷേമരാഷ്ട്രം (Welfare State) എന്ന ആശയം നിലവിൽ വന്നതോടെ ചുമതലകളും ഗണ്യമായി വർധിച്ചു. രാഷ്ട്രത്തിന്റെ ചുമതലകൾ സൂചിപ്പിക്കുന്ന ചാർട്ട് നിരീക്ഷിക്കൂ.

നിർബന്ധിതമായ ചുമതല

അതിർത്തി സംരക്ഷണം

ആഭ്യന്തരസമാധാനം

അവകാശസംരക്ഷണം

നീതി നടപ്പാക്കൽ

വിവേചനപരമായ ചുമതല

ആരോഗ്യസംരക്ഷണം നൽകുക.

വിദ്യാഭ്യാസസൗകര്യം ഒരുക്കുക.

ക്ഷേമപദ്ധതികൾ നടപ്പാക്കുക.

ഗതാഗതസൗകര്യം ഒരുക്കുക.

രാഷ്ട്രം എല്ലാ കാലത്തും നിർബന്ധമായും നിർവഹിക്കേണ്ട ചുമതലകളാണ് നിർബന്ധിത ചുമതലകൾ. നിർബന്ധിത ചുമതലകൾ നിർവഹിക്കുന്നതിൽ നിന്നും രാഷ്ട്രങ്ങൾക്ക് മാറിനിൽക്കുക സാധ്യമല്ല. ഈ ചുമതലകൾ നിർവഹിക്കാത്തപക്ഷം ജനങ്ങളുടെ ജീവനും സ്വത്തിനും സംരക്ഷണം ഉണ്ടാവുകയില്ല.

നിർബന്ധിത ചുമതലയിൽ നിന്നു വിവേചനപരമായ ചുമതലകൾക്കുള്ള വ്യത്യാസമെന്താണ്? രാഷ്ട്രത്തിന്റെ സാമ്പത്തികസ്ഥിതിക്കനുസരിച്ച് നിർവഹിക്കേണ്ട ചുമതലകളാണ് വിവേചനപരമായ ചുമതല. വിദ്യാഭ്യാസം, ആരോഗ്യസംരക്ഷണം തുടങ്ങി ഇത്തരം ചുമതലകളുടെ നിർവഹണം, ജനങ്ങൾക്ക് കൂടുതൽ മെച്ചപ്പെട്ട ജീവിതം സാധ്യമാക്കും. പുരോഗമനപരമായ പ്രവർത്തനങ്ങൾ ഏറ്റെടുത്ത് നടപ്പാക്കുന്ന രാഷ്ട്രത്ത നാം ക്ഷേമരാഷ്ട്രം എന്നു വിളിക്കുന്നു. രാഷ്ട്രത്തിന്റെ വിവേചനപരമായ ചുമതലകളുടെ പരിധി നിശ്ചയിക്കുക സാധ്യമല്ല. സാങ്കേതികവിദ്യയുടെ വളർച്ചയും മനുഷ്യന്റെ ആവശ്യങ്ങളിലുണ്ടാകുന്ന വർധനവും ഈ മേഖലയെ വിപുലപ്പെടുത്തുന്നു.

**രാഷ്ട്രരൂപീകരണ സിദ്ധാന്തങ്ങൾ**

രാഷ്ട്രം എങ്ങനെ നിലവിൽ വന്നു എന്ന് വിശദമാക്കുന്ന ചില സിദ്ധാന്തങ്ങൾ നിരീക്ഷിക്കൂ.

രാഷ്ട്രരൂപീകരണ സിദ്ധാന്തങ്ങൾ

ദൈവദത്ത സിദ്ധാന്തം:

**രാഷ്ട്രം ദൈവസൃഷ്ടിയാ ണ്. രാജാവ് ദൈവത്തിന്റെ പ്രതിപുരുഷനാണ്. ദൈവത്തോട് മാത്രമേ രാജാവിന് കടപ്പാടുള്ളൂ.**

**പരിണാമസിദ്ധാന്തം:**

രാഷ്ട്രം ചരിത്രസൃഷ്ടിയാണ്. സാമൂഹിക പരിണാമപ്രക്രിയയുടെ ഫലമായി രൂപംകൊണ്ടു.

സാമൂഹിക ഉടമ്പടി സിദ്ധാന്തം:

ജനങ്ങൾ രൂപം നൽകിയ ഒരു കരാറിലൂടെ രാഷ്ട്രം നിലവിൽവന്നു. മനുഷ്യന്റെ ആവശ്യങ്ങൾ സാക്ഷാൽക്കരിക്കുന്നതിനുവേണ്ടി അവർ രാഷ്ട്രത്തിന് രൂപം നൽകി.

ശക്തിസിദ്ധാന്തം:

**ശക്തരായവർ ദുർബലരുടെ മേൽ ആധിപത്യം** രാഷ്ട്രം രൂപീകരിക്കപ്പെട്ടു.

മുകളിൽ നൽകിയിരിക്കുന്നവയിൽ ഏറ്റവും സ്വീകാര്യമായത് പരിണാമ സിദ്ധാന്തമാണ്. വിവിധ സാഹചര്യങ്ങളുടെ സ്വാധീന ഫലമായി രാഷ്ട്രം രൂപം കൊള്ളുകയും വിവിധ വികാസപരിണാമങ്ങളിലൂടെ ഇന്നത്തെ രൂപത്തിൽ എത്തുകയും ചെയ്തു എന്ന് ഈ സിദ്ധാന്തം വ്യക്തമാക്കുന്നു. ഗോത്രം, ഗോത്രഭരണം എന്നിവയിൽ തുടങ്ങി നഗരരാഷ്ട്രം, സാമ്രാജ്യത്വരാഷ്ട്രങ്ങൾ, ഫ്യൂഡൽ രാഷ്ട്രം എന്നിങ്ങനെ വ്യത്യസ്ത രൂപത്തിൽ രാഷ്ട്രം നിലനിന്നിരുന്നു. ഇന്ന് രാഷ്ട്രങ്ങൾ പൊതുവെ ദേശരാഷ്ട്രം (Nation State) എന്നാണ് അറിയപ്പെടുന്നത്. പൊതുവായ ദേശീയ കാഴ്ചപ്പാടിനെ അടിസ്ഥാനമാക്കി രൂപം കൊള്ളുന്നതിനാലാണ് ഇവയെ ദേശരാഷ്ട്രം എന്നു വിളിക്കുന്നത്.

രാഷ്ട്രവും പൗരനും

രാഷ്ട്രരൂപീകരണത്തിന് ജനങ്ങൾ അനിവാര്യമാണെന്ന് മുമ്പു നമ്മൾ ചർച്ചചെയ്തല്ലോ. പാസ്പോർട്ട്, ജനനസർട്ടിഫിക്കറ്റ് തുടങ്ങിയവയിൽ ദേശീയത രേഖപ്പെടുത്താറുണ്ട്. ഒരു വ്യക്തിയുടെ പൗരത്വം ഏതാണെന്ന് ഇതു വ്യക്തമാക്കുന്നു.

**പൗരത്വം**

ഒരു രാഷ്ട്രത്തിന്റെ നിയമനിർമാണ നടപടികളിലും നിതിനിർവഹണത്തിലും പങ്കെടുക്കാൻ അധികാരമുള്ള ഏതു വ്യക്തിയെയും ആ രാഷ്ട്രത്തിലെ പൗരൻ എന്ന് വിളിക്കാം.

-അരിസ്റ്റോട്ടിൽ

ഗ്രീക്ക് ചിന്തകനായ അരിസ്റ്റോട്ടിലിന്റെ പൗരത്വ കാഴ്ചപാടാണ് മുകളിൽ നൽകിയിരിക്കുന്നത്. രാഷ്ട്രവും പൗരനും തമ്മിലുള്ള ബന്ധം ഇതിലൂടെ വ്യക്തമാകുന്നു. ഒരു രാജ്യത്തെ പൂർണവും തുല്യവുമായ അംഗത്വമാണ് പൗരത്വം. പൗരത്വം ഒരു വ്യക്തിയെ രാഷ്ട്രീയ അവകാശങ്ങളും പൗരാവകാശങ്ങളും അനുഭവിക്കാൻ പ്രാപ്തനാക്കുന്നു.

രാഷ്ട്രീയ അവകാശങ്ങൾ

വോട്ടുചെയ്യാനുള്ള അവകാശം, തിരഞ്ഞെടുപ്പിൽ മത്സരിക്കാനുള്ള അവകാശം, സംഘടനകൾ രൂപീകരിക്കാനുള്ള അവകാശം, ഗവൺമെന്റിനെ വിമർശിക്കാനുള്ള അവകാശം, ഔദ്യോഗിക സ്ഥാനങ്ങൾ വഹിക്കാനുള്ള അവകാശം തുടങ്ങിയവയാണ് രാഷ്ട്രീയാവകാശങ്ങൾ.

രാഷ്ട്രം പൗരന് അവകാശങ്ങൾ ഉറപ്പു നൽകുമ്പോൾതന്നെ പൗരന് രാഷ്ട്രത്തോട് കടമകൾ ഉണ്ടെന്നും ഇതു വ്യക്തമാക്കുന്നു. ജനാധിപത്യ വ്യവസ്ഥ നിലവിൽ വന്നതോടെയാണ് പൗരത്വം എന്ന ആശയത്തിന് പ്രാധാന്യം ലഭിച്ചത്. ജനാധിപത്യവ്യവസ്ഥ ഭരണനിർവഹണത്തിൽ പൗരന്റെ പങ്കാളിത്തം രാഷ്ട്രീയാവകാശങ്ങളിലൂടെ ഉറപ്പുവരുത്തുന്നു. പൗരന് മാത്രമാണ് രാഷ്ട്രീയാവകാശങ്ങൾ ലഭിക്കുക.

ഒരു രാജ്യത്ത് താമസിക്കുന്ന എല്ലാവരും ആ രാജ്യത്തെ പൗരന്മാരാണോ? പൗരന്മാരെ കൂടാതെ വിദേശികളും ഒരു രാജ്യത്തുണ്ടാവും. ധാരാളം ഇന്ത്യൻ പൗരന്മാർ വിദേശരാജ്യങ്ങളിൽ തൊഴിൽ ചെയ്യുന്നുണ്ടെന്ന് നിങ്ങൾക്കറിയാമല്ലോ. പൗരന് ലഭിക്കുന്ന എല്ലാ അവകാശങ്ങളും വിദേശികൾക്കു ലഭിക്കില്ല. ഇന്ത്യയിൽ പൗരന് മാത്രം ലഭിക്കുന്ന ഏതാനും അവകാശങ്ങൾ നൽകിയിരിക്കുന്നു.

ജന്മനാ ലഭിക്കുന്ന പൗരത്വമാണ് സ്വാഭാവികപൗരത്വം. ഒരു രാജ്യത്തു നിലവിലുള്ള നിയമാനുസൃത നടപടിക്രമങ്ങൾ പാലിച്ചുകൊണ്ട് ഒരാൾ നേടുന്ന പൗരത്വമാണ് ആർജിത പൗരത്വം. പൗരത്വ നിയമങ്ങൾ മുന്നോട്ടുവയ്ക്കുന്ന യോഗ്യതകൾ ഉണ്ടെങ്കിൽ മാത്രമേ പൗരത്വം നേടിയെടുക്കാൻ കഴിയൂ.

**രാഷ്ട്രതന്ത്രശാസ്ത്രം**

രാഷ്ട്രവുമായി ബന്ധപ്പെട്ട വിവിധ ആശയങ്ങളാണ് നാം ഇതുവരെ ചർച്ച ചെയ്തത്. രാഷ്ട്രം, ഗവൺമെന്റ് എന്നിവയെക്കുറിച്ചുള്ള പഠനം പുരാതന കാലം മുതൽതന്നെ ആരംഭിച്ചിരുന്നു. മനുഷ്യന്റെ നിത്യജീവിതവുമായി ബന്ധപ്പെട്ടു നിൽക്കുന്നതിനാൽ രാഷ്ട്രീയവിഷയങ്ങളെ കൂടുതൽ സമഗ്രമായ വിശകലനത്തിനും പഠനത്തിനും വിധേയമാക്കേണ്ടതുണ്ട്. രാഷ്ട്രവുമായി ബന്ധപ്പെട്ട ഒരു പഠനമേഖല എന്ന നിലയിലാണ് രാഷ്ട്രതന്ത്രശാസ്ത്രം നിലവിൽ വന്നത്. പുരാതന ഗ്രീക്ക് ചിന്തകനായ അരിസ്റ്റോട്ടിൽ രാഷ്ട്രതന്ത്രശാസ്ത്രത്തിന് നൽകിയിരിക്കുന്ന നിർവചനം വിശകലനം ചെയ്തു.

രാഷ്ട്രത്തെക്കുറിച്ചും ഗവൺമെന്റിനെക്കുറിച്ചുമുള്ള പഠനമാണ് രാഷ്ട്രതന്ത്രശാസ്ത്രം

-അരിസ്റ്റോട്ടിൽ

അരിസ്റ്റോട്ടിലിന്റെ നിർവചനമനുസരിച്ച് രാഷ്ട്രം, ഗവൺമെന്റ് എന്നീ സ്ഥാപനങ്ങളെക്കുറിച്ചുള്ള പഠനമാണ് രാഷ്ട്രതന്ത്രശാസ്ത്രം. രാഷ്ട്രീയവിഷയങ്ങൾ ചർച്ചചെയ്യുന്ന തന്റെ കൃതിക്ക് അരിസ്റ്റോട്ടിൽ പൊളിറ്റിക്സ്' എന്ന പേരു നൽകി. രാഷ്ട്രത്തെ സമഗ്രമായി വിശകലനം ചെയ്ത ആദ്യകൃതിയാണത്. അതുകൊണ്ടുതന്നെ അരിസ്റ്റോട്ടിൽ രാഷ്ട്രതന്ത്രശാസ്ത്രത്തിന്റെ പിതാവ് എന്നറിയപ്പെടുന്നു. സോക്രട്ടീസ്, പ്ലേറ്റോ തുടങ്ങിയവരുടെ സംഭാവനകളും രാഷ്ട്രതന്ത്രശാസ്ത്രത്തിന്റെ ആവിർഭാവത്തെ സഹായിച്ചു. നഗരരാഷ്ട്രം എന്നർഥം വരുന്ന ഗ്രീക്ക് പദമായ പോളിസ് എന്ന വാക്കിൽനിന്നാണ് "പൊളിറ്റിക്സ്' എന്ന പദം രൂപം കൊണ്ടത്.

രാഷ്ട്രതന്ത്ര പഠനം തുടക്കത്തിൽ രാഷ്ട്രം, ഗവൺമെന്റ് തുടങ്ങിയ സ്ഥാപനങ്ങളെക്കുറിച്ചും അവയുടെ പ്രവർത്തനങ്ങളെപ്പറ്റിയുമാണ് പഠനം നടത്തിയത്. ജനാധിപത്യ വ്യവസ്ഥ നിലവിൽവന്നതോടെ രാഷ്ട്രീയപങ്കാളിത്തം എന്ന ആശയത്തിനും പ്രാധാന്യം ലഭിച്ചു. ഇതിന്റെ പരിണതഫലമായി രാഷ്ട്രീയസ്ഥാപനങ്ങളെക്കുറിച്ചുള്ള പഠനത്തോടൊപ്പം രാഷ്ട്രീയപ്രക്രിയയും രാഷ്ട്രതന്ത്രപഠനത്തിന്റെ ഭാഗമായി. രാഷ്ട്രതന്ത ശാസ്ത്രത്തിന്റെ പഠനമേഖല നിരന്തരം വിപുലമായിക്കൊണ്ടിരിക്കുന്നു.

രാഷ്ട്രതന്ത്രശാസ്ത്രപഠനവും രാഷ്ട്രീയവും അകറ്റിനിർത്തേണ്ടവയാണോ? രാഷ്ട്രീയത്തിൽ നാം സജീവമായി ഇടപെടേണ്ടതുണ്ടോ? പ്ലേറ്റോയുടെ ഇതു സംബന്ധിച്ച കാഴ്ചപ്പാട് നിരീക്ഷിക്കൂ.

നിങ്ങൾ രാഷ്ട്രീയത്തിൽ സജീവമായി ഇടപെടാതിരിക്കുന്നതിന്റെ പരിണിത ഫലം നിങ്ങളേക്കാൾ മോശമായവർ നിങ്ങളെ ഭരിക്കും എന്നതാണ്.

ജനാധിപത്യസമൂഹത്തിൽ പ്ലേറ്റോയുടെ ഈ കാഴ്ചപ്പാടിന് വലിയ പ്രാധാന്യമുണ്ട്. നാം പ്രതിനിധാനം ചെയ്യുന്ന സമൂഹത്തിന്റെ മേന്മയും മികവും നമ്മൾ എങ്ങനെ ആ സമൂഹത്തിലെ രാഷ്ട്രീയപ്രക്രിയയിൽ ഇടപെടുന്നു എന്നതിനെ അടിസ്ഥാനമാക്കിയായിരിക്കും. പൊതുവായ ഏതു വിഷയത്തെയും യുക്തിപൂർവം വിശകലനം ചെയ്യുകയും ക്രിയാത്മകമായി ഇടപെടുകയും വേണം. ഇതിന് രാഷ്ട്രതന്ത്രപഠനം നിങ്ങളെ സഹായിക്കും.

അധ്യായം 10

പൗരബോധം

ഹജ്ജബ്ബ:

മംഗലാപുരത്തിനടുത്തുള്ള പദപ്പ ഗ്രാമത്തിൽ പഞ്ചായത്ത് സ്കൂൾ സ്ഥാപിച്ച് ആയിരക്കണക്കിന് കുട്ടികൾക്ക് വിദ്യാഭ്യാസാവസരം നൽകുന്നു. തെരുവിൽ ഓറഞ്ച് കച്ചവടം നടത്തുന്ന നിരക്ഷരനാണ് അദ്ദേഹം. തനിക്ക് ലഭിക്കാതെപോയ വിദ്യാഭ്യാസം സമൂഹത്തിനാകെ ലഭിക്കാൻ അവസരമൊരുക്കിയ മാതൃകാ വ്യക്തിയാണ് ഹജ്ജബ്ബ.

കല്ലേൻ പൊക്കുടൻ

കണ്ണൂർ ജില്ലയിലെ പഴയങ്ങാടി ഗ്രാമത്തിൽ ജനിച്ച കല്ലേൻ പൊക്കുടൻ പ്രശസ്ത പരിസ്ഥിതി സംരക്ഷകനായിരുന്നു. രണ്ടാം ക്ലാസ് വിദ്യാഭ്യാസം മാത്രമുള്ള പൊക്കുടൻ കണ്ടൽക്കാടുകളുടെ സംരക്ഷണത്തിന് സ്വജീവിതം നീക്കിവച്ചു. ആയിരക്കണക്കിന് കണ്ടൽച്ചെടികൾ വച്ചുപിടിപ്പിച്ച കല്ലേൻ പൊക്കുടൻ സമൂഹത്തിൽ പാരിസ്ഥിതികാവബോധം സൃഷ്ടിക്കുന്നതിന് ഉത്തമമാതൃകയായി.

ഹജ്ജബ്ബയും കല്ലേൻ പൊക്കുടനും സമൂഹനന്മയ്ക്കുവേണ്ടി സ്വയം തിരഞ്ഞെടുത്ത മേഖലകളിൽ വലിയ സംഭാവനകൾ നൽകിയവരാണ്.

ഇവരെക്കുറിച്ച് കൂടുതൽ വിവരങ്ങൾ ശേഖരിച്ച് സഹപാഠികളുമായി ചർച്ച ചെയ്യാൻ ശ്രമിക്കൂ.

സാധാരണ വ്യക്തികൾക്കുപോലും വളരെ ശക്തമായ പ്രവർത്തനങ്ങൾ ഏറ്റെടുക്കാൻ കഴിയുമെന്ന സന്ദേശമാണ് ഇവരുടെ ജീവിതം. വ്യത്യസ്തമായ ചിന്തയും നിസ്വാർഥമായ പ്രവർത്തനവും സമൂഹത്തിന്റെയും സഹജീവികളുടെയും പ്രശ്നങ്ങളെക്കുറിച്ചുള്ള അവബോധവും സേവനസന്നദ്ധതയുമാണ് ഇവരെ മുന്നോട്ടു നയിക്കുന്നത്.

ഉത്തമമായ സമൂഹസൃഷ്ടിക്ക് എല്ലാവരിലും ക്രിയാത്മകമായ മനോഭാവങ്ങളും മൂല്യങ്ങളും ഉണ്ടാവേണ്ടത് അനിവാര്യമാണ്. ആധുനികസമൂഹത്തിലെ ഓരോ അംഗവും പൗരൻ എന്നറിയപ്പെടുന്നു. ഓരോ പൗരനും സമൂഹത്തിന് വേണ്ടിയുള്ളതാണെന്നും സമൂഹത്തിന്റെ ഉത്തമതാൽപ്പര്യങ്ങളാണ് പൗരന്റേതെന്നുമുള്ള തിരിച്ചറിവാണ് പൗരബോധം. പൗരബോധമുള്ളവർ അവനവനോടും സമൂഹത്തോടും മാനവികതയോടും കൂറും ഉത്തരവാദിത്തവുമുള്ളവരായിരിക്കും.

**പൗരബോധത്തിന്റെ പ്രാധാന്യം**

സമൂഹത്തിന്റെയും രാഷ്ട്രത്തിന്റെയും പുരോഗതിയെ പൗരബോധം വളരെയധികം സ്വാധീനിക്കുന്നു. പൗരബോധമില്ലെങ്കിൽ മനുഷ്യൻ സ്വാർഥനാവുകയും എല്ലാ പ്രവർത്തനങ്ങളും സ്വന്തം നേട്ടങ്ങൾക്കു വേണ്ടി മാത്രമാവുകയും ചെയ്യും. ഇത് സാമൂഹികജീവിതത്തെ പ്രതികൂലമായി ബാധിക്കും. ഇത്തരമൊരു സമൂഹത്തിൽ സമാധാനവും സുരക്ഷിതത്വവും ഉണ്ടാവുകയില്ല. ജനങ്ങളുടെ കൂട്ടായ പ്രവർത്തനങ്ങളും സഹകരണവും ഇതിന് അനിവാര്യമാണ്.

പൊതുസമൂഹം അഭിമുഖീകരിക്കുന്ന പല പ്രശ്നങ്ങൾക്കും പരിഹാരം കാണാൻ പൗരബോധം സഹായിക്കുന്നുവെന്ന് മനസ്സിലാക്കാം. ഒരു ക്ഷേമരാഷ്ട്ര രൂപീകരണത്തിൽ പൗരബോധം സുപ്രധാന പങ്ക് വഹിക്കുന്നു. പ്രതിസന്ധിഘട്ടങ്ങളിൽ സമൂഹത്തിന്റെ പുനർനിർമാണത്തിനും അരക്ഷിതാവസ്ഥയിൽ നിന്നുള്ള മോചനത്തിനും ഇത് സമൂഹത്തെ സഹായിക്കുന്നു. കേരള ജനതയെ ദുരിതത്തിലാഴ്ത്തിയ 2018 ആഗസ്റ്റിലെ മഹാപ്രളയത്തെ അതിജീവിക്കാനായത് വ്യത്യസ്ത ജനവിഭാഗങ്ങൾ ഒത്തൊരുമയോടെ നടത്തിയ രക്ഷാപ്രവവർത്തനങ്ങളാണ്. പൗരബോധത്തിന്റെ ഉത്തമ ഉദാഹരണമായി ഇതിനെ പരിഗണിക്കാവുന്നതാണ്.

ഓരോരുത്തരുടെയും പ്രവർത്തനങ്ങൾ സമൂഹനന്മയ്ക്ക് വേണ്ടിയാകുമ്പോൾ സമൂഹത്തിലെ പ്രശ്നങ്ങൾ പരിഹരിക്കാൻ കഴിയുമെന്ന തിരിച്ചറിവാണ് പൗരബോധത്തിന്റെ അടിസ്ഥാനം.

**പൗരബോധത്തെ നിർണയിക്കുന്ന ഘടകങ്ങൾ**

പൗരബോധ രൂപീകരണത്തെ ജീവിതസാഹചര്യങ്ങളും അനുഭവങ്ങളും സ്വാധീനിക്കുന്നു. ഓരോ വ്യക്തിക്കും ജീവിതസാഹചര്യങ്ങൾ വ്യത്യസ്ത അനുഭവങ്ങൾ നൽകുന്നതിനാൽ പൗരബോധത്തിലും ഏറ്റക്കുറച്ചിലുകൾ ഉണ്ടാകും. പൗരബോധം രൂപപ്പെടുത്തുന്ന പ്രധാന ഘടകങ്ങൾ താഴെ പറയുന്നു.

• കുടുംബം സംഘടനകൾ

• വിദ്യാഭ്യാസം

• സാമൂഹികവ്യവസ്ഥ രാഷ്ട്രീയവ്യവസ്ഥ

മുകളിൽ നൽകിയിട്ടുള്ള ഓരോ ഘടകവും വ്യക്തിത്വരൂപീകരണത്തെ വളരെയധികം സ്വാധീനിക്കുന്നുണ്ട്. അവ മനുഷ്യന്റെ ചിന്തയെയും പ്രവർത്തനത്തെയും രൂപപ്പെടുത്തുന്നു. അനുകൂലമായ സാഹചര്യങ്ങൾ മാത്രമല്ല, പ്രതികൂലവും വെല്ലുവിളി ഉയർത്തുന്നതുമായ സാഹചര്യങ്ങളും ഒരു വ്യക്തിയിൽ ശക്തമായ പൗരബോധം രൂപപ്പെടുത്തുന്നതിന് സഹായകമാകും.

**പൗരബോധം എങ്ങനെ വളർത്തിയെടുക്കാം?**

പൗരബോധം വളർത്തിയെടുക്കുകയും നിലനിർത്തുകയും ചെയ്യേണ്ടത് അനിവാര്യമാണ്. പൗരബോധം വളർത്തിയെടുക്കുന്നതിന് ബോധപൂർവമായ ശ്രമങ്ങൾ ആവശ്യമാണ്. ഏതു സമൂഹവും പൗരബോധം വളർത്തുന്നതിന് ക്രിയാത്മകമായ നടപടികൾ കൈക്കൊള്ളാറുണ്ട്.

സാമൂഹികനന്മ പൂർണമായും ഉൾക്കൊണ്ടുകൊണ്ട് നടത്തുന്ന ക്രിയാത്മക ഇടപെടലിലൂടെ മാത്രമേ എല്ലാവരിലും പൗരബോധം വളർത്തിയെടുക്കാൻ കഴിയുകയുള്ളൂ. ഏതാനും മാർഗങ്ങൾ താഴെക്കൊടുക്കുന്നു.

**കുടുംബം**

മുതിർന്നവരെ ബഹുമാനിക്കാനും സമൂഹസേവനത്തിലേർപ്പെടാനും നാം പഠി ക്കുന്നത് പ്രാഥമികസ്ഥാപനമായ കുടുംബത്തിൽ നിന്നാണ്. അംഗങ്ങളിൽ കർത്തവ്യബോധം വളർത്തുന്നതിലും നിലനിർത്തുന്നതിലും കുടുംബം വലിയ പങ്കു വഹിക്കുന്നുണ്ട്. കുടുംബത്തിൽനിന്നുള്ള പ്രചോദനവും പ്രോത്സാഹ നവും പലപ്പോഴും ഉന്നതമായ പൗരബോധം വളർത്തും. ഓരോ വ്യക്തിയും കുടുംബത്തിനു വേണ്ടിയും കുടുംബം സമൂഹത്തിനുവേണ്ടിയുമാണെന്ന ബോധ്യം കുടുംബാന്തരീക്ഷത്തിൽ വളർത്തിയെടുക്കാൻ കഴിയണം.

കുടുംബം പൗരബോധരൂപീകരണം ഏതു രീതിയിൽ സ്വാധീനിക്കുന്നു? ചർച്ച

ചെയ്യുക.

**വിദ്യാഭ്യാസം**

വിവിധ വിഷയങ്ങളുടെ പഠനത്തിലൂടെ ലഭിക്കുന്ന അറിവുകൾ സമൂഹത്തിന് പ്രയോജനകരമായ രീതിയിൽ ഉപയോഗിക്കാൻ വ്യക്തിയെ പ്രാപ്തനാക്കുകയാണ് വിദ്യാഭ്യാസത്തിന്റെ ലക്ഷ്യം. മൂല്യബോധം, സഹിഷ്ണുത, നേതൃത്വഗുണം, പരിസ്ഥിതിബോധം, ശാസ്ത്രാവബോധം തുടങ്ങിയവ വളർത്തിയെടുക്കാൻ വിദ്യാഭ്യാസം സഹായിക്കും. ശാസ്ത്രവും സാങ്കേതികവിദ്യയും സമൂഹത്തിന് പ്രയോജനകരമായ രീതിയിൽ ഉപയോഗപ്പെടുത്താൻ വിദ്യാഭ്യാസത്തിലൂടെ സാധിക്കണം. മൂല്യാധിഷ്ഠിത വിദ്യാഭ്യാസ സമീപനത്തിലൂടെ പൗരബോധം ജനങ്ങളിലെത്തിക്കാൻ കഴിയും. ഗവൺമെന്റുകൾ വിദ്യാഭ്യാസ നയങ്ങൾക്ക് രൂപം നൽകുന്നത് ഈ ലക്ഷ്യത്തോടെയാണ്.

**സംഘടനകൾ**

രാഷ്ട്രീയവും സാമൂഹികവും സാമ്പത്തികവും സാംസ്കാരികവുമായ നിരവധി സംഘടനകൾ നമ്മുടെ സമൂഹത്തിലുണ്ട് എന്ന് നിങ്ങൾക്കറിയാമല്ലോ. സേവനസന്നദ്ധതയോടെ പ്രവർത്തിക്കാൻ ഒരു വ്യക്തിയെ പ്രാപ്തനാക്കുന്നത് പലപ്പോഴും ഇത്തരം സംഘടനകളാണ്.

പരിസ്ഥിതിസംരക്ഷണം, മനുഷ്യാവകാശ സംരക്ഷണം, ജീവകാരുണ്യപ്രവർത്തനം തുടങ്ങിയ മേഖലകളിൽ നിരവധി സന്നദ്ധസംഘടനകൾ പ്രവർത്തിക്കുന്നുണ്ട്. പാരിസ്ഥിതിക അവബോധവും മനുഷ്യാവകാശബോധവും വ്യക്തികളിൽ സൃഷ്ടിക്കാൻ ഇത്തരം സംഘടനകൾക്കു സാധിക്കും. മാധ്യമങ്ങൾ പൗരബോധരൂപീകരണത്തിൽ മാധ്യമങ്ങൾക്ക് വലിയ സ്ഥാനമാണുള്ളത്. അച്ചടിമാധ്യമങ്ങളും ഇലക്ട്രോണിക് മാധ്യമങ്ങളും സമൂഹത്തെ വളരെയധികം സ്വാധീനിക്കുന്നുണ്ട്. വാർത്തകളും വിവരങ്ങളും ജനങ്ങളിൽ എത്തിക്കുന്നത് മാധ്യമങ്ങളാണ്. ശരിയായതും വസ്തുനിഷ്ഠവുമായ വിവരങ്ങൾ ക്രിയാത്മകമായ ആശയരൂപീകരണത്തിലേക്കു നയിക്കും. മാധ്യമങ്ങൾ നിഷ്പക്ഷവും സ്വതന്ത്രവുമായിരിക്കണം. മാധ്യമങ്ങളിൽനിന്നു ലഭിക്കുന്ന അറിവുകൾ വിമർശനാത്മകമായി വിലയിരുത്തണം.

**ജനാധിപത്യവ്യവസ്ഥ**

പൗരബോധത്തിന് അനിവാര്യമായ ഒരു ഘടകമാണ് ജനാധിപത്യം. പൗരബോധം വളർത്തിയെടുക്കുന്നതിന് സഹായിക്കുന്ന എല്ലാ ഘടകങ്ങളുടെയും അടിസ്ഥാനം ജനാധിപത്യമാണ്. ജനാധിപത്യം ഒരു ഭരണക്രമം എന്നതിലുപരി ജീവിതശൈലിയാണ്. നമ്മുടെ എല്ലാ പ്രവർത്തനങ്ങളിലും ജനാധിപത്യ സമീപനം ഉണ്ടായിരിക്കണം. ജനങ്ങൾ പരസ്പരസഹകരണത്തോടെ ജീവിക്കേണ്ടത് ജനാധിപത്യ സമൂഹത്തിന് അനിവാര്യമാണ്. മറ്റുള്ളവരിൽ നിന്നും സ്വീകരിക്കുന്ന സഹകരണവും പിന്തുണയും തിരികെ നൽകുകയെന്നത് ഉയർന്ന ജനാധിപത്യ ബോധത്തിന്റെ അടയാളമാണ്. ജനാധിപത്യം സഹജീവികളെക്കുറിച്ച് ചിന്തിക്കാനും അവരുടെ സ്വാതന്ത്ര്യം, സമത്വം, അവകാശങ്ങൾ എന്നിവ സംരക്ഷിക്കുന്നതിന് വേണ്ടി പ്രവർത്തിക്കാനും വ്യക്തികളെ പ്രേരിപ്പിക്കും. ജനാധിപത്യം നിയമവാഴ്ചയിൽ വിശ്വസിക്കുന്നു. എല്ലാവരും നിയമവിധേയരാണ് എന്നതാണ് ഇതിന്റെ അടിസ്ഥാനം.

ഉത്തമമാതൃകകൾ പരിചയപ്പെടൽ

ചിത്രങ്ങൾ നിരീക്ഷിക്കൂ. ഇവരൊക്കെ സമൂഹത്തിന് വലിയ സംഭാവനകൾ നൽകിയ ഉത്തമപൗരബോധമുള്ള വ്യക്തിത്വങ്ങളിൽ ചിലരാണ്. ഇവരുടെ പ്രവർത്തനമേഖലയും സംഭാവനയും കണ്ടെത്തൂ.

വിവിധ മേഖലകളിൽ പ്രവർത്തിക്കുമ്പോഴും മാനുഷികതയും കർത്തവ്യബോധവും ഇവർ പ്രകടിപ്പിക്കുകയുണ്ടായി. സ്വന്തം പ്രവർത്തനമേഖലയിൽ നിസ്വാർഥമായും അർപ്പണമനോഭാവത്തോടെയും എല്ലാവരും പ്രവർത്തിക്കണം. ഓരോ വ്യക്തിയെയും ഇത്തരത്തിൽ ചിന്തിപ്പിക്കുകയും പ്രവർത്തിപ്പിക്കുകയും ചെയ്യുമ്പോഴാണ് സമൂഹപുരോഗതി സാധ്യമാകുന്നത്. ജൈവകൃഷി, ട്രാഫിക് ബോധവൽക്കരണം, ലഹരിവിരുദ്ധപ്രവർത്തനം, ജീവകാരുണ്യപ്രവർത്തനങ്ങൾ, ദുരിതാശ്വാസപ്രവർത്തനങ്ങൾ എന്നിവയിൽ നിങ്ങളും പങ്കാളികളാകാറുണ്ടല്ലോ. നിങ്ങളിലെ പൗരബോധമാണ് ഇതു വ്യക്തമാക്കുന്നത്.

**പൗരബോധവും ധാർമികതയും**

മനുഷ്യജീവിതത്തിന്റെ എല്ലാ തലങ്ങളിലും ഉണ്ടാവേണ്ട ധാർമികതയെ സംബന്ധിച്ച് ഗാന്ധിജിയുടെ കാഴ്ചപ്പാടാണ് മുകളിൽ നൽകിയിരിക്കുന്നത്. എല്ലാ പ്രവർത്തനങ്ങളുടെയും അടിത്തറ ധാർമികതയാണ്. എന്താണ് ധാർമികത നന്മതിന്മകൾ തിരിച്ചറിഞ്ഞ് നന്മയെ സ്വീകരിക്കുകയും കടമകൾ ഉത്തരവാദിത്വത്തോടെ നിർവഹിക്കുകയുമാണ് ധാർമികത എന്നതുകൊണ്ടർഥമാക്കുന്നത്.

സമൂഹത്തോടും രാജ്യത്തോടുമുള്ള കടമ നിറവേറ്റുക ഓരോ വ്യക്തിയുടെയും ധർമമാണ്.

ധാർമികത ഗാന്ധിജിയുടെ കാഴ്ചപ്പാടിൽ

ആദർശമില്ലാത്ത രാഷ്ട്രീയം

അധ്വാനമില്ലാത്ത സമ്പത്ത്

മനുഷ്യത്വമില്ലാത്ത ശാസ്ത്രം

ധാർമികതയില്ലാത്ത വാണിജ്യം

സ്വഭാവമഹിമയില്ലാത്ത വിദ്യാഭ്യാസം

ത്യാഗമില്ലാത്ത ആരാധന

മനസ്സാക്ഷിയില്ലാത്ത സന്തോഷം ഇവ അത്യന്തം അപകടമാണ്.

ധാർമികത പൗരബോധത്തെ സഹായിക്കുന്നു. എന്നാൽ അധാർമികത പൗര ബോധം ഇല്ലാതാക്കുന്നു. ജീവിതത്തിന്റെ എല്ലാ മേഖലകളിലും ധാർമികബോധം സൃഷ്ടിക്കലാണ് പൗരബോധം വളർത്തിയെടുക്കാനുള്ള ഏറ്റവും ഫലപ്രദമായ മാർഗം. പൗരബോധം ക്രിയാത്മകമായൊരു മാനസികാവസ്ഥയാണ്.

പൗരബോധമുള്ളതും പൗരബോധമില്ലാത്തതുമായ ചില പ്രവർത്തനങ്ങൾ താഴെ കൊടുത്തിരിക്കുന്നു.

**പൗരബോധം വെല്ലുവിളികൾ**

പൊതുതാൽപ്പര്യങ്ങളെ അവഗണിച്ച് സ്വന്തം താൽപ്പര്യങ്ങൾക്കുവേണ്ടി എന്തും ചെയ്യാൻ തയാറാവുന്നതാണ് പൗരബോധം നേരിടുന്ന പ്രധാന വെല്ലുവിളി. എങ്ങനെ ഈ വെല്ലുവിളികളെ മറികടക്കാം?

ഓരോരുത്തരും അവരവരുടെ പ്രവർത്തനങ്ങളെ വിമർശനാത്മകമായി വിലയിരുത്തുക.

പൊതുതാൽപ്പര്യങ്ങൾ ഹനിക്കാതെ സ്വന്തം താൽപ്പര്യങ്ങൾക്കുവേണ്ടി പരിശ്രമിക്കു.

മറ്റുള്ളവരിൽനിന്നു പ്രതീക്ഷിക്കുന്ന മാറ്റങ്ങൾ നമ്മിൽനിന്നു തുടങ്ങുക.

ജനാധിപത്യത്തിലും സഹിതയിലും അധിഷ്ഠിതമായി പ്രവർത്തിക്കുക.

അവകാശങ്ങൾക്കൊപ്പം ചുമതലകൾക്കും തുല്യപരിഗണന നൽകുക.

ഇത്തരത്തിലുള്ള കൂടുതൽ പ്രവർത്തനങ്ങൾ ഏറ്റെടുക്കുന്നത് പൗരബോധത്തിന്റെ വെല്ലുവിളികൾ മറികടക്കാൻ സഹായിക്കും.

**സാമൂഹ്യശാസ്ത്രപഠനവും പൗരബോധവും**

സാമൂഹ്യശാസ്ത്ര പഠനത്തിന് പൗരബോധ രൂപീകരണത്തിൽ പ്രധാന പങ്കുവഹിക്കാൻ കഴിയും. മനുഷ്യനും സമൂഹവുമായി ചേർന്നു നിൽക്കുന്ന പഠനമേഖല എന്ന നിലയിൽ സാമൂഹ്യശാസ്ത്ര പഠനം ഓരോ വ്യക്തിയിലും സമഗ്രമായ മാറ്റം വിഭാവനം ചെയ്യുന്നു. പൗരബോധ രൂപീകരണത്തിന് സാമൂഹ്യ ശാസ്ത്ര പഠനത്തെ എങ്ങനെ പ്രയോജനപ്പെടുത്താം എന്ന് പരിശോധിക്കാം. വൈവിധ്യങ്ങളെ ബഹുമാനിക്കാനും സഹിഷ്ണുതയോടെ പെരുമാറാനും വ്യക്തികളെ പ്രാപ്തരാക്കുന്നു.

രാഷ്ട്രീയ-സാമൂഹിക-സാമ്പത്തിക-പാരിസ്ഥിതികപ്രശ്നങ്ങളുടെ വിവിധ പശ്ചാത്തലങ്ങൾ മനസ്സിലാക്കാൻ സഹായിക്കുന്നു.

വിവിധ പ്രശ്നങ്ങൾക്ക് സമഗ്രമായ പരിഹാരം നിർദേശിക്കാൻ വ്യക്തികളെ പ്രാപ്തരാക്കുന്നു.

സമാധാനത്തിന്റെയും സഹവർത്തിത്വത്തിന്റെയും സന്ദേശം ജനങ്ങളിലെത്തിക്കുന്നു.

പൗരബോധത്തിന്റെ ഉത്തമമാതൃകകളും പ്രവർത്തനങ്ങളും പരിചയപ്പെടുത്തി വ്യക്തികളെ പൗരബോധമുള്ളവരാക്കുകയും കർമനിരതരാക്കുകയും ചെയ്യുന്നു.

ഒരു സമൂഹത്തിന്റെ വളർച്ചയ്ക്കും വികാസത്തിനും സുസ്ഥിരമായ നിലനിൽപ്പിനും പൗരബോധം അത്യാവശ്യമാണെന്ന് നിങ്ങൾ മനസ്സിലാക്കിയല്ലോ. പക്ഷേ, എല്ലാ വ്യക്തികളിലും പൗരബോധം സൃഷ്ടിക്കുക എന്നത് ശ്രമകരമായ ഒരു ദൗത്യം തന്നെയാണ്. എന്നാൽ മഹത്തായ ഈ ദൗത്യം നിർവഹിക്കുന്നതിനുള്ള എളുപ്പവഴി നമ്മൾ ഓരോരുത്തരും പൗരബോധമുള്ളവരായിത്തീരുക എന്നുള്ളതാണ്.

**അധ്യായം** **11**

സമൂഹശാസ്ത്രം : എന്ത്? എന്തിന്?

പതിവിലും വൈകിയാണ് അപ്പുണ്ണി സ്കൂളിലേക്ക് പുറപ്പെട്ടത്. രാവിലെ കഞ്ഞി കിട്ടാൻ വൈകി. കുറച്ചു ദിവസമായി നേരത്തു ഭക്ഷണമില്ല. വിത്തു മുഴുവൻ എടുത്ത് ചെലവാക്കിക്കഴിഞ്ഞു. പത്തായത്തിലെ നെല്ലു വലിയമ്മാമ്മ വണ്ടിക്കാർക്കു വിറ്റു. നെല്ല് ചോദിക്കാൻ ചെന്നാൽ അമ്മാമ്മ കൊടുക്കുന്നത് കേട്ടാൽ അറയ്ക്കുന്ന ചീത്തവാക്കുകളാണ്. ചുരുക്കം ദിവസങ്ങളിലേ വലിയമ്മാമ വീട്ടിലുണ്ടാകാറുള്ളൂ. പൂന്തോട്ടത്തിലേക്ക് പോയാൽ തിരിച്ചുവരുന്നത് എട്ടോ പത്തോ ദിവസം കഴിഞ്ഞാണ്. അടയ്ക്കപറിയും നാളി കേരമിടലും കഴിഞ്ഞാൽ പോകും. വീട്ടിലെ ചെലവ് നടത്തേണ്ടതു തന്റെ ഉത്തരവാദിത്വമല്ല എന്ന ഭാവമാണ്. വീട്ടിലെ ഭക്ഷണക്കാര്യത്തിൽ കുട്ടമ്മാമയ്ക്കും ശ്രദ്ധയില്ല. നേരത്തിനു വരുമ്പോൾ ഭക്ഷണമില്ലെങ്കിൽ മീനാക്ഷിയേടത്തിയെയാണ് ചീത്ത പറയുക.

അടുത്ത വീടുകളിൽ നിന്നു നെല്ലും അരിയും കടം വാങ്ങാൻ പോകുന്നത് അവരാണ്. ഇടയ്ക്കിടെ അവർ പറയും; 'ഒക്കെന്റെ യോഗം.

നാലുകെട്ട് -

എം.ടി. വാസുദേവൻനായർ

പ്രശസ്ത സാഹിത്യകാരനായ എം.ടി. വാസുദേവൻ നായരുടെ "നാലുകെട്ട്' എന്ന നോവലിലെ ഒരു ഭാഗമാണിത്. കേരളത്തിലെ ചില സമുദായങ്ങളിൽ നിലനിന്നിരുന്ന കൂട്ടുകുടുംബ സമ്പദായത്തിലെ മാറ്റങ്ങൾ ഒരു കുട്ടിയുടെ കാഴ്ചപ്പാടിലൂടെ "നാലുകെട്ടി'ൽ അവതരിപ്പിക്കുന്നു.

ഇതേ കാര്യത്തെക്കുറിച്ച് സാമൂഹികശാസ്ത്രജ്ഞനായ റോബിൻ ജെഫിയുടെ കണ്ടെത്തൽ പരിശോധിക്കാം.

സാമ്പത്തികഞെരുക്കം താങ്ങാൻ തറവാടുകൾ കൂടുതൽ കൂടുതൽ ശേഷിയില്ലാത്തവയാകുകയായിരുന്നു. വളരെ വലിയ കൂട്ടുകുടുംബങ്ങൾ അവരുടെ മിച്ച നെല്ലിന്റെ വിലയേറ്റം മൂലം ലാഭം നേടിയിരിക്കാം. എന്നാൽ അതുതന്നെ തറവാട്ടിൽ തമ്മിൽതല്ലിനും അഭിപ്രായവ്യത്യാസത്തിനും വഴിയൊരുക്കുകയും ചെയ്തിരുന്നു. ചെറുകിട തറവാടുകളെ സംബന്ധിച്ചാണെങ്കിൽ അടിമസമ്പ്രദായം നിർത്തലാക്കിയതും തൊഴിലാളികളുടെ കൂലി കൂട്ടിയതും നെല്ല് വില വർധിച്ചതും ധനവിദവത്തെ ശോഷിപ്പിച്ചു. അതിനും പുറമെ, തറവാട്ടിലെ അംഗങ്ങൾ കൂട്ടുകുടുംബ താൽപ്പര്യങ്ങളെക്കാളും സ്വന്തം താൽപ്പര്യങ്ങൾക്കു കൂടുതൽ പരിഗണന പ്രകടിപ്പിക്കുകയും ചെയ്തു. റോബിൻ ജെഫി

(നായർ മേധാവിത്വത്തിന്റെ പതനം)

എം.ടിയും ജെഫിയും പ്രതിപാദിക്കുന്ന വിഷയം ഒന്നാണെങ്കിലും അവരുടെ നിരീക്ഷണങ്ങൾ വ്യത്യസ്തങ്ങളാണ്. എം.ടിയുടെ വ്യക്തിപരമായ അനുഭവവും ഭാവനയുമാണ് "നാലുകെട്ടിലെ നിഗമനത്തിന്റെ അടിസ്ഥാനം. എന്നാൽ ശാസ്ത്രീയരീതികളിലൂടെ ശേഖരിച്ച വിവരങ്ങൾ വിശകലനം ചെയ്താണ് ജെഫി തന്റെ നിഗമനത്തിൽ എത്തിച്ചേർന്നത്. ഇരുവരും സ്വീകരിച്ച രീതികളിലെ വ്യത്യാസം പരിശോധിക്കാം.

**സാമൂഹ്യശാസ്ത്രങ്ങളുടെ ലോകം**

ചരിത്രം, ഭൂമിശാസ്ത്രം, സാമ്പത്തികശാസ്ത്രം, രാഷ്ട്രതന്ത്രശാസ്ത്രം, നരവംശശാസ്ത്രം, മനശ്ശാസ്ത്രം മുതലായവ വിവിധ സാമൂഹ്യശാസ്ത്ര ശാഖകളാണ്.

നിങ്ങൾ തിരിച്ചറിഞ്ഞ ഓരോ വിജ്ഞാനശാഖയും സമൂഹത്തിലെ ഏതെങ്കിലും പ്രത്യേക മേഖലയാണ് പഠനവിധേയമാക്കുന്നത്. എന്നാൽ ഇവയിൽ നിന്ന് വ്യത്യസ്തമായി മനുഷ്യനും സാമൂഹികചുറ്റുപാടും തമ്മിലുള്ള ബന്ധം സമഗ്രമായി പഠനവിധേയമാക്കുന്ന വിഷയമേഖലയാണ് സമൂഹശാസ്ത്രം.

**ആദ്യകാല സമൂഹശാസ്ത്ര ചിന്തകർ**

നാം ഫ്രഞ്ച് വിപ്ലവത്തെക്കുറിച്ച് മുൻ അധ്യായങ്ങളിൽ ചർച്ച ചെയ്തല്ലോ. വിപ്ലവാനന്തരം ഫ്രാൻസിലുണ്ടായ സാമൂഹികപ്രശ്നങ്ങളാണ് സമൂഹശാസ്ത്രത്തിന്റെ ഉത്ഭവത്തിലേക്ക് നയിച്ചത്. പത്തൊമ്പതാം നൂറ്റാണ്ട് ചരിത്രത്തിൽ അറിയപ്പെടുന്നത് തന്നെ "വിപ്ലവയുഗം' എന്ന പേരിലാണ്. സമൂഹശാസ്ത്രത്തിന്റെ ആവിർഭാവത്തിന് വഴിയൊരുക്കിയത് മൂന്ന് വിപ്ലവങ്ങളാണ്.

ജ്ഞാനോദയം അഥവാ ശാസ്ത്രവിപ്ലവം

ഫ്രഞ്ച് വിപ്ലവം

വ്യാവസായികവിപ്ലവം

ഈ വിപ്ലവങ്ങളുടെ പശ്ചാത്തലത്തിൽ പടിഞ്ഞാറൻ യൂറോപ്പിലാണ് സമൂഹശാസ്ത്രം ഉത്ഭവിച്ചത്. ഫ്രഞ്ചുകാരനായ അഗസ്ത് കോംതെ (August Comte) സമൂഹശാസ്ത്രത്തിന്റെ (Sociology) പിതാവായി കണക്കാക്കുന്നു.

ചാൾസ് ഡാർവിന്റെ പരിണാമസിദ്ധാന്തതത്ത്വങ്ങൾ സമൂഹപഠനത്തിന് പ്രയോജനപ്പെടുത്തിയ ചിന്തകനാണ് ഹെർബർട്ട് സ്പെൻസർ. ജീവശാസ്ത്രപരമായ പരിണാമം പോലെ തന്നെ മനുഷ്യസമൂഹവും വ്യത്യസ്ത ഘട്ടങ്ങളിലൂടെ പരിണമിച്ചാണ് ഇന്നത്തെ അവസ്ഥയിലെത്തിച്ചേർന്നതെന്ന് അദ്ദേഹം വ്യക്തമാക്കി. കാൾ മാക്സ്, എമൈൽ ദുർഖിം, മാക്സ് വെബർ മുതലായ നിരവധി ചിന്തകർ സമൂഹശാസ്ത്രത്തിന്റെ വികാസത്തിന് പ്രധാന സംഭാവനകൾ നൽകിയവരാണ്.

**സമൂഹശാസ്ത്രം ഇന്ത്യയിൽ**

ഇന്ത്യയിൽ ഇരുപതാം നൂറ്റാണ്ടിന്റെ തുടക്കത്തിൽത്തന്നെ സമൂഹശാസ്ത്ര പഠനം ആരംഭിച്ചു. ബോംബെ സർവകലാശാലയിലാണ് ആദ്യത്തെ സമൂഹ ശാസ്ത്ര പഠനവകുപ്പ് ആരംഭിക്കുന്ന ത്. ജി.എസ്. ഘു, എ.ആർ. ദേശായി, എസ്.സി. ദുബൈ, എം. എൻ. ശ്രീനി വാസ്, ഡി.പി. മുഖർജി തുടങ്ങിയവർ ഇന്ത്യയിലെ സമൂഹശാസ്ത്ര പഠനത്തിന് പ്രധാന സംഭാവനകൾ നൽകിയവരാണ്.

ജി.എസ്. ഷൂ എം.എൻ.ശ്രീനിവാസ് ഡി.പി. മുഖർജി

**സമൂഹശാസ്ത്രം എന്ത്?**

**മനുഷ്യജീവിതത്തിന്റെ സാമൂഹികവശങ്ങളെക്കുറിച്ച് നടത്തുന്ന ശാസ്ത്രീയ പഠനമാണ് സമൂഹശാസ്ത്രം.**

മുകളിൽ നൽകിയിരിക്കുന്ന സമൂഹശാസ്ത്രത്തിന്റെ നിർവചനത്തിൽനിന്ന് എന്തെല്ലാം കാര്യങ്ങളാണ് വ്യക്തമാകുന്നത്?

സമൂഹശാസ്ത്രം മനുഷ്യജീവിതത്തെക്കുറിച്ച് പഠിക്കുന്നു.

മനുഷ്യനും അവന്റെ ചുറ്റുപാടും തമ്മിലുള്ള പരസ്പരബന്ധങ്ങളെക്കുറിച്ചുള്ള ശാസ്ത്രീയപഠനമാണ് സമൂഹശാസ്ത്രം. അതുകൊണ്ടാണ് സമൂഹത്തെക്കുറിച്ചുള്ള സമഗ്രമായ പഠനമായി സമൂഹശാസ്ത്രത്തെ കണക്കാക്കുന്നത്.

**സമൂഹശാസ്ത്രപഠനം എന്തിന്?**

സമൂഹത്തെക്കുറിച്ചുള്ള ശരിയായ ധാരണ രൂപീകരിക്കാൻ സഹായിക്കുന്നു.

സ്വന്തം സമൂഹത്തെയും മറ്റുള്ളവരുടെ സമൂഹത്തെയും വസ്തുനിഷ്ഠമായറിയാൻ സഹായിക്കുന്നു.

വ്യക്തിയും സാമൂഹികസ്ഥാപനങ്ങളും തമ്മിലുള്ള ബന്ധം തിരിച്ചറി യാൻ സഹായിക്കുന്നു.

സാമൂഹികപ്രശ്നങ്ങളെക്കുറിച്ച് സൂക്ഷ്മമായി പഠിക്കുന്നു.

സാമൂഹികപ്രശ്നങ്ങൾക്ക് പരിഹാരങ്ങൾ കണ്ടെത്താൻ സഹായിക്കുന്നു.

സാമൂഹികാസൂത്രണത്തിനും വികസനത്തിനും പ്രയോജനപ്പെടുന്നു.

പിന്നാക്കവിഭാഗങ്ങൾ, ചൂഷിതർ, വിവേചനത്തിനും പീഡനത്തിനും വിധേയരാവന്നവർ എന്നിവരെക്കുറിച്ചുള്ള പഠനങ്ങൾ സാമൂഹികക്ഷേമ പ്രവർത്തനങ്ങൾക്ക് മാർഗദർശനമായിത്തീരുന്നു.

**സമൂഹശാസ്ത്രത്തിലെ പഠനമേഖലകൾ**

സമൂഹശാസ്ത്രത്തിന്റെ വ്യാപ്തി വളരെയധികം വിപുലമാണ്. വ്യക്തികളും സംഭവങ്ങളും തമ്മിലുള്ള പരസ്പരബന്ധത്തിന്റെ വിശകലനത്തിനു മാത്രമല്ല, ദേശീയപ്രശ്നങ്ങളായ തൊഴിലില്ലായ്മ, ജാതിസംഘർഷം, ഗ്രാമീണരുടെ പ്രശ്നങ്ങൾ, ദാരിദ്ര്യം എന്നിവയെ കേന്ദ്രീകരിച്ചുള്ള പഠനങ്ങളും സമൂഹശാസ്ത്രത്തിന്റെ ഭാഗമാണ്. ഇത്തരത്തിൽ സമൂഹശാസ്ത്രം വിശകലനവിധേയമാക്കുന്ന പ്രധാന മേഖലകൾ താഴെ പറയുന്നവയാണ്.

സാമൂഹികസ്ഥാപനങ്ങൾ

സാമൂഹികസംഘങ്ങൾ

സാമൂഹികബന്ധങ്ങൾ

സാമൂഹീകരണം

സാമൂഹികനിയന്ത്രണം

സമുദായങ്ങൾ

സാമൂഹികമാറ്റം

സാമൂഹികപ്രശ്നങ്ങൾ

ഇത്തരം ആശയമേഖലകളെക്കുറിച്ചുള്ള ശാസ്ത്രീയ അന്വേഷണമാണ് സമൂഹശാസ്ത്രത്തിന്റെ പഠനപരിധിയിൽ വരുന്നത്.

**സമൂഹശാസ്ത്രത്തിലെ പഠനരീതികൾ**

വിദ്യാഭ്യാസപരവും പ്രായോഗികവുമായ ആവശ്യങ്ങൾ മുൻനിർത്തി ഇന്ന് ലോകമെങ്ങും സമൂഹശാസ്ത്രപഠനങ്ങൾ നടന്നുവരുന്നു. ഇത്തരം പഠനങ്ങൾക്കായി സമൂഹശാസ്ത്രം വ്യത്യസ്തമായ പഠനരീതികൾ ഉപയോഗിക്കാറുണ്ട്. അവയിൽ ചിലത് പരിശോധിക്കാം.

**സോഷ്യൽ സർവേ**

രാജ്യത്തെ മൊത്തം ജനങ്ങളെക്കുറിച്ചുള്ള വിവരം ശേഖരിക്കുന്ന ഒരിനം സർവെയാണ് സെൻസസ്, സാമൂഹികവിഷയങ്ങൾ പഠിക്കാൻ ഏറ്റവും അനുയോജ്യമായ ഒരു പഠന രീതിയാണ് സർവേ. തിരഞ്ഞെടുത്ത ഒരു സംഘം ജനങ്ങളിൽനിന്ന് ശേഖരിച്ച വിവരത്തിന്റെ അടിസ്ഥാനത്തിൽ പഠനവിഷയത്തെക്കുറിച്ച് സമഗ്രമായ കാഴ്ചപ്പാട് രൂപീകരിക്കാൻ സർവേ സഹായിക്കുന്നു. വലിയ ഒരു വിഭാഗം ജനങ്ങളിൽ നിന്ന് വിവരം ശേഖരിക്കേണ്ടി വരുന്ന പഠനത്തിലാണ് സർവേ രീതി ഉപയോഗിക്കുന്നത്.

സമൂഹശാസ്ത്ര പഠനങ്ങളിൽ പലപ്പോഴും സെൻസസ് പ്രായോഗികമല്ല. കാരണം, പഠനവിധേയമാക്കുന്ന മൊത്തം വ്യക്തികളിൽനിന്ന് വിവരം ശേഖരിക്കാറില്ല. അവരിൽ നിന്നു തിരഞ്ഞെടുക്കുന്ന നിശ്ചിത എണ്ണം ആളുകളിൽനിന്നാണ് വിവരശേഖരണം നടത്തുന്നത്. ഇത്തരം പഠനങ്ങളെ സാമ്പിൾ സർവേ എന്നു പറയുന്നു.

സർവേയിൽ വിവരം ശേഖരിക്കാൻ പല മാർഗങ്ങൾ ഉപയോഗിക്കാറുണ്ട്. സോഷ്യൽ മീഡിയയിലൂടെയും ടെലിഫോണിലൂടെയും പലതരത്തിലുള്ള സർവേകൾ നടത്തുന്നത് നിങ്ങൾ കാണാറില്ലേ. എന്നാൽ സാമൂഹിക സർവേയിൽ വിവരങ്ങൾ ശേഖരിക്കാൻ സാധാരണയായി മുൻകൂട്ടി തയാറാക്കിയ ചോദ്യാവലികൾ ഉപയോഗിക്കാറുണ്ട്.

വിവരശേഖരണത്തിനായി ഗവേഷകർ ഉപയോഗിക്കുന്ന ചോദ്യങ്ങളുടെ പട്ടികയാണ് ചോദ്യാവലി. ചോദ്യാവലി പ്രതികർത്താക്കൾക്ക് നൽകിക്കൊണ്ടാണ് വിവരശേഖരണം നടത്തുന്നത്. പഠനവിധേയമാക്കുന്ന സംഘത്തെയാണ് പ്രതികർത്താക്കൾ എന്നു പറയുന്നത്. പ്രതികർത്താക്കൾ പൂരിപ്പിച്ച് നൽകിയ വിവരങ്ങളുടെ അടിസ്ഥാനത്തിലാണ് പഠനം നടത്തുന്നത്.

**അഭിമുഖം**

വാർത്താമാധ്യമങ്ങളിൽ നടത്തപ്പെടുന്ന അഭിമുഖങ്ങൾ ശ്രദ്ധിക്കാറില്ലേ. സമൂഹശാസ്ത്രത്തിൽ വിവരശേഖരണത്തിന് ഉപയോഗിക്കുന്ന പ്രധാനപ്പെട്ട ഒരു രീതിയാണ് അഭിമു ഖം. വാമൊഴിയായി വിവരം ശേഖരിക്കുന്ന ഒരു രീതിയാണിത്. ഗവേഷകനും പ്രതികർത്താവും തമ്മിലുള്ള സംഭാഷണമാണ് അഭിമുഖം. വ്യക്തികളുടെ മനോഭാവം, കാഴ്ചപ്പാട്, വിശ്വാസം, ജീവിതചര്യ തുടങ്ങിയ കാര്യങ്ങൾ സൂക്ഷ്മതലങ്ങളിൽ അറിയുന്നതിനും വിശകലനം നടത്തുന്നതിനും ഉപയോഗിക്കുന്ന പഠനരീതിയാണ് **അഭിമുഖം**

അഭിമുഖത്തിൽ ചില കാര്യങ്ങൾ ശ്രദ്ധിക്കേണ്ടതുണ്ട്.

ആവശ്യമായ വ്യക്തികളെ കണ്ടെത്തൽ.

ശേഖരിക്കേണ്ട വിവരങ്ങളെക്കുറിച്ചു ധാരണ രൂപീകരിക്കൽ.

ഉചിതമായ ചോദ്യങ്ങൾ ഒരുക്കൽ.

ഫലവത്തായ രീതിയിലുള്ള ആശയവിനിമയം.

സമയക്രമീകരണം

ലഭിച്ച വിവരങ്ങൾ ക്രമപ്പെടുത്തലും റിപ്പോർട്ട് തയാറാക്കലും.

അഭിമുഖവും ചോദ്യാവലിയും തമ്മിൽ ചില വ്യത്യാസങ്ങളുണ്ട്. അവ പരിശോധിക്കാം.

**അഭിമുഖം**

• വിവരങ്ങൾ വാമൊഴിയായി ശേഖരിക്കുന്നു.

• ഗവേഷകൻ വിവരങ്ങൾ രേഖപ്പെടുത്തുന്നു.

**ചോദ്യാവലി**

• വിവരങ്ങൾ രേഖപ്പെടുത്തി നൽകുന്നു.

• പ്രതികർത്താക്കൾ വിവരങ്ങൾ രേഖപ്പെടുത്തുന്നു.

**നിരീക്ഷണം**

എല്ലാ ശാസ്ത്രഗവേഷണ രീതികളിലുമെന്നപോലെ സമൂഹശാസ്ത്രപഠനത്തിലെ അടിസ്ഥാനപരമായ രീതിയാണ് നിരീക്ഷണം. അഭിമുഖം പോലുള്ള രീതികൾ പ്രായോഗികമല്ലാത്ത സന്ദർഭങ്ങളിലും മറ്റും നിരീക്ഷണരീതിക്ക് ഉയർന്ന സാധ്യതയുണ്ട്. കാണുകയും കേൾക്കുകയും അനുഭവിക്കുകയും ചെയ്യുന്ന കാര്യങ്ങൾ സത്യസന്ധമായി രേഖപ്പെടുത്തുന്ന രീതിയാണ് നിരീക്ഷണം. നേരിട്ട് ശേഖരിക്കുന്ന ഇത്തരം വിവരങ്ങൾ കൃത്യമായ വിലയിരുത്തലിന് സഹായിക്കുന്നു. നിരീക്ഷണം രണ്ടു തരത്തിലുണ്ട്.

**1.** പങ്കാളിത്തനിരീക്ഷണം

2. പങ്കാളിത്തരഹിതനിരീക്ഷണം

നിരീക്ഷകൻ പഠനമേഖലയിൽനിന്നു നേരിട്ട് വിവരം ശേഖരിക്കുന്ന രീതിയാണ് പങ്കാളിത്തനിരീക്ഷണം. സമൂഹശാസ്ത്രത്തിൽ വളരെ പ്രചാരത്തിലുള്ള ഒരു രീതിയാണിത്. സമൂഹശാസ്ത്രജ്ഞൻ പഠനവിധേയമാക്കുന്ന സംഘത്തിൽ താമസിച്ച് അവരുടെ ജീവിതത്തെക്കുറിച്ച് നേരിട്ട് മനസ്സിലാക്കുന്ന രീതിയാണ് പങ്കാളിത്തനിരീക്ഷണം. ഇതിനായി ഗവേഷകൻ അവരുടെ ഭാഷ, സംസ്കാരം എന്നിവ പഠിക്കുകയും അവരുടെ ദൈനംദിന ജീവിതത്തിൽ പങ്കാളിയാവുകയും ചെയ്യുന്നു. ഇതുവഴി പ്രകടമല്ലാത്ത പെരുമാറ്റരീതികൾ വരെ പഠനവിധേയമാക്കാൻ കഴിയുന്നു. പങ്കാളിത്തനിരീക്ഷണത്തെ ഫീൽഡ് വർക്ക് എന്നും വിളിക്കാറുണ്ട്. ആദിമസമൂഹങ്ങളെക്കുറിച്ചുള്ള പഠനത്തിനായി നരവംശശാ സ്ത്രമാണ് (Anthropology) ഈ രീതി ഏറെ ഉപയോഗിച്ചിരുന്നത്.

പങ്കാളിത്തരഹിത നിരീക്ഷണത്തിൽ സമൂഹശാസ്ത്രജ്ഞൻ പഠനസംഘത്തിൽ താമസിച്ച് പഠനം നടത്തുന്നില്ല. പകരം പുറത്തുനിന്ന് നിരീക്ഷണം നടത്തുകയാണ് ചെയ്യുന്നത്.

കേസ് സ്റ്റഡി

അപൂർവവും വേറിട്ടതുമായ സാമൂഹിക പ്രതിഭാസങ്ങളെക്കുറിച്ചും പ്രശ്നങ്ങളെക്കുറിച്ചും ആഴത്തിൽ പഠിക്കാനാണ് കേസ് സ്റ്റഡി പ്രയോജനപ്പെടുത്തുന്നത്. ഇത്തരം പഠനങ്ങൾ സൂക്ഷ്മവും സമഗ്രവുമായിരിക്കും. ഈ പഠനരീതി ഉപയോഗിച്ച് പഠനവിധേയമാക്കുന്ന വിഷയത്തെ കേസ് എന്നു പറയുന്നു. കേസിനെക്കുറിച്ചുള്ള വിശദമായ പഠനമാണ് കേസ് സ്റ്റഡി. സമൂഹശാസ്ത്രം വിവരശേഖരണത്തിന് കേസ് സ്റ്റഡിയും ഉപയോഗിക്കാറുണ്ട്.

അനുദിനം സങ്കീർണമായിക്കൊണ്ടിരിക്കുന്ന ഇന്നത്തെ സമൂഹത്തിന്റെ വിവിധ വശങ്ങളെക്കുറിച്ച് ആഴത്തിലും പരപ്പിലും പഠിക്കാൻ സമൂഹശാസ്ത്രം മേൽപ്പറഞ്ഞ വിവിധ ഗവേഷണരീതികൾ ഉപയോഗിക്കുന്നു.

സമൂഹത്തിന്റെ ദൈനംദിന പ്രക്രിയകളിൽ പ്രായോഗികക്ഷമതയുള്ള ശാസ്ത്രശാഖയായി സമൂഹശാസ്ത്രം വളർന്നിരിക്കുന്നു. ഗവേഷണപഠനങ്ങളിൽ പരിശീലനം സിദ്ധിച്ച സമൂഹശാസ്ത്രജ്ഞരെ ഭരണ- ആസൂത്രണ മേഖലകളിൽ ആവശ്യമായി വരുന്നു. വാണിജ്യം, നഗരാസൂത്രണം, സാമൂഹികക്ഷേമം, പരസ്യം, വാർത്താവിനിമയം, വിദ്യാഭ്യാസപ്രവർത്തനങ്ങൾ തുടങ്ങി ഒട്ടേറെ മേഖലകളിലേക്ക് സമൂഹശാസ്ത്രത്തിന് പ്രയോഗസാധ്യതകളുണ്ട്. സമൂഹശാസ്ത്രം സാമൂഹികജീവിതത്തെപ്പറ്റി അടിസ്ഥാനപരമായൊരു ധാരണയുണ്ടാക്കാനും അതുവഴി നമ്മുടെ കാഴ്ചപ്പാടിനെ വിശാലമാക്കാനും സഹായിക്കുന്നു.